
Omistettu lapsilleni - toivottavasti te olette meitä viisaampia.


Omistettu myös vanhemmilleni - yritimme yltää vähintään samaan.









PROLOGI


“Siispä, mitä te sanotte, arvon Kansalaiset, onko tämä niin kutsuttu Jaarli teidän johtajanne?”


Miehen ääni kajahteli korokkeelta mahtavana ja jylhänä, paljolti samanlaisena kuin vuoret kaupungin ympärillä. Sellaisessa miljöössä tarkkaamattomalle katsojalle saattoi syntyä käsitys, että juhlavien sanojen takana olisi seissyt suurikin valtiomies. Nyt kuitenkin noiden sanojen kuoleva kaiku kimmahteli aukion kivisistä seinistä ja heijastui ympäriinsä kakofonisena sekamelskana vain varsin lyhyen hetken. Sitten jälkikaiku peittyi kansanjoukon suunnattomaan vihaan ja sen tuoksinassa huudettuihin raivonhuutoihin.


Vaikka kansan näin voimakkaaseen primitiivireaktioon villinnyt ääni saattoikin kuulostaa viralliselta ja juhlavalta - jopa jotenkin pyhältä - sen ystävällismielinen sävy oli raskaasti valheellinen. Suuret sanat peittivät alleen enemmän kuin paljastivat; äänessä oleva vallananastaja kun oli pyrkyreistä pahinta lajia. Yggdrasilin kyläseppä Arvid tiesi kaiken tämän varsin hyvin. Ja siltikin hänen nyrkkiin puristettu kätensä nousi ylös samaan tahtiin kuin kaikilla muillakin vimmastuneilla Pohjoisterritorion asukkailla.


Vihaan oli totta kai syytäkin. Syytettynä päätään painuksissa riiputtava Jaarli Ulfrik oli tietenkin toiminut väärin ja ansaitsi rangaistuksen. Jaarli Ulfrik oli astunut oman, tarkkaan määritellyn valtapiirinsä ulkopuolelle ja asettanut sitä kautta Pohjoisterritorioiden kansan suureen vaaraan. Ja tietenkin pyhiä sääntöjä rikkoneen Jaarlin piti joutua maksamaan teoista, joiden surullisille seurauksille hän oli ajattelemattomuuttaan kansansa altistanut. Oli vain oikeus ja kohtuus, että kansankäräjät ottaisivat takaisin sen vallan, joka niille kuului.


Mutta silti, vaikka seppä Arvidin nyrkki vatkasi täsmälleen samassa tahdissa muiden kyläläisten kanssa, yhtäkkiä hän ei enää ollutkaan varma, oliko valittu tie sittenkään oikea. Ulfrikin pitäisi - tietenkin - kärsiä rangaistus vain muistaakseen, että hänen tehtävänsä oli edistää Pohjoisterritorion asiaa eikä oman tyttärensä naimakauppoja, mutta silti rangaistuksen olisi oltava jossakin suhteessa tehtyyn tekoon. Hurjistuneen väkijoukon keskellä Arvid alkoi aavistella, että vaikka Jaarli Ulfrikin valtiopetoksesta käräjille haastaneen sotilaan kovat sanat olivatkin ehkä teknisesti totuudellisia, niin tilanteeseen nähden ne olivat aivan liian jyrkkiä. Vimmaisten puheiden perusteella kansa oli syösty sellaiseen kiimaan, että rangaistus kyllä langetettaisiin - mutta olisiko se enää missään suhteessa tehtyyn tekoon?


Ehkäpä olisi olemassa jokin muu, lievempi keino.


Maltillinen näpäytys sinänsä varsin vakavasta rikkeestä olisi viisasta oikeudenmukaisuutta Jaarlille, joka (viimeaikaisesta kompuroinnista huolimatta) oli kuitenkin pääosin hoitanut hommansa hyvin ja palvellut kansaansa mukisematta. Ja eikö pieni armonanto olisi ollut muutenkin viisasta miehelle, joka oli omin käsin muodostanut Pohjoisterritoriot keskenään torailevien pohjoisten kaupunkivaltioiden raunioille? Joku historioitsija olisi ehkä voinut jopa väittää, että sellainen harkitsevaisuus olisi - -


Samassa kaiken sen miettiminen muuttui kuitenkin täydellisen turhaksi, sillä vimmastunut väkijoukko tuntui löytävän vihaansa aivan uusia kierroksia. Ihmismeri mylvi sepän ympärillä kuin susilauma verihaahkalla. Väkijoukko oli valmis julistamaan tuomionsa, eikä tuossa päätöksessä tulisi olemaan armolla tai Ulfrikin aiemmilla hyvillä aikeilla mitään sijaa.


“EI!” joukko huusi kuin yksistä palkeista. Ääni leikkasi ilmaa vailla epäröintiä ja täynnä sellaista vimmaa, joka loi kokonaisia valtakuntia - tai sai ne romahtamaan.


Arvid laski nyrkkinsä epäröiden alas. Hänen vatsaansa väänsi. Kaikki tuntui yhtäkkiä niin väärältä. Eikö olisi ollut viisaampaa seisahtua hetkeksi - niin sanotusti tuumata asioita?


Seppä vilkuili ympärilleen epätoivoisena löytääkseen jostakin jonkun toisenkin asioita enemmän harkitsevan, mutta turhaan. Muiden kanssakansalaisten raivoon vääntyneet kasvot olivat kiimaisen keskittyneet siihen, mitä kansankäräjätorin alttarilla tapahtui. Arvid joutui etsiskelemään ystävällismielisiä kasvoja hyvän hetken, ennen kuin lopulta yhytti joukosta krouvinpitäjä Einarin. Arvidille tutun juomanlaskijan katse ei tuijottanut puhujakorokkeen tapahtumia lamaantuneena, vaan se katseli hämmentyneenä vauhkoontunutta väkijoukkoa ympärillään. Arvidin ja Einarin etsiskelevät katseet kohtasivat, lukkiutuivat - ja täyttyivät täsmälleen samasta epäuskosta. Oli kuin noiden kahden sinällään erillisen ihmisyksilön erilliset ajatukset olisivat hetken kiertäneet täsmälleen samalla kiertoradalla ja poimineet aivan saman olennaisen tilanteesta, joka oli sekavuudessaan ja vauhdikkuudessaan hämmentävä.


“Hetkinen!” eräs Päärleistä puuttui puheeseen ja Arvid koki huojentavan toivon läikähdyksen sydänalassaan; ehkä joku muukin oli tajunnut, mitä oli tapahtumaisillaan!


Sitten kuitenkin Päärli jatkoi puhettaan, sammuttaen sanoillaan viimeisenkin toivonkipinän:


“Tämä pitää tehdä oikein. Meillä on protokolla!”


“No hoida sitten se saamarin seremonia, että päästään asiaan!” joku huusi väkijoukosta, aivan Arvidin läheltä. Arvid ei aivan ehtinyt nähdä, kuka huudon päästi, mutta ääni kuulosti etäisesti tutulta. Yggdrasil ei ollut iso kaupunki, joten todennäköisesti kyseessä oli joku sellainen, jonka Arvid hyvinkin tunsi omasta arkisesta elämästään. Silti huutoon oli sekoittunut niin suuri annos raivonsekaista turhaumaa, että huutajaa oli puolimahdotonta tunnistaa varmasti.


“Ensiksikin:” Päärli aloitti, “olemme kuulleet tästä tarinasta nyt kaksi versiota. Onko kummallakaan osapuolella mitään lisättävää?”


Korokkeen pieni suuri mies, vallanhaastaja nimeltään Reign Ulfardsson - liikanimeltään ‘Rohkea’ - pudisti päätään. Hän oli sanonut sanottavansa ja tunnisti itsekin kyllä hetken, jolloin lisäverbaliikka ei enää toimisi hänen edukseen. Pyrkyrinä hän osasi kyllä tasan tarkkaan lopettaa vielä, kun oli voitolla.


Päärli kääntyi seuraavaksi Jaarli Ulfrikia kohti. Tämä näytti tahollaan pohtivan hetken, mutta laski lopulta päänsä alistuneena - eri syistä tosin. Hänellä olisi varmasti ollut sanottavanaan paljonkin, mutta selvästi hän arveli samaan tapaan kuin Arvidkin, ettei mikään, mitä hän enää päästäisi suustaan, tulisi lepyttämään väkijoukkoa.


Ei enää siinä vaiheessa.


Ei enää, kun se oli jo sokeassa vihassaan langettanut oman tuomionsa.


Tietenkin Jaarli Ulfrik tiesi sen.


“Toiseksi:” Päärli jatkoi protokollaansa, “olette nyt kuulleet kaksi versiota samasta tarinasta. Ne eivät ole yhdenpitävät. Uskovatko nämä kansankäräjät, että Jaarlia vastaan annettu todistus on pitävä ja annettu vilpittömin mielin?”


Väkijoukon mylvintä kohosi uuteen huippuunsa, eikä vastauksesta jäänyt epäselvyyttä. Tuossa samassa hetkessä Arvid sai takaisin rohkeutensa ja mylväisi massiivisten keuhkojensa voimin:


“Ei, odottakaas nyt vähän, jumalauta!”


Mutta hänen äänensä peittyi väkijoukon valtaisaan pauhuun niin kertakaikkisesti, ettei hänen vastalausettaan noteerattu korokkeella - tai oikeastaan missään muuallakaan. Ainoastaan hänen vieressään nököttävä metsästäjä Gunvald Oskarsson huomasi Arvidin epäröinnin ja tökkäsi tätä vihaisesti kyynärpäällä kylkeen. Arvid ei tökkimisestä välittänyt ja oli jo huutamassa uudelleen, mutta samassa Päärli jo jatkoi:


“Kolmanneksi: mikäli nämä kansankäräjät katsovat todistuksen luotettavaksi, katsotaanko, että Jaarli Ulfrik Alfredsson on syyllistynyt valtiopetokseen, ja jos näin on, katsotaanko hänen olevan kykenemätön edustamaan tätä mahtavaa kansakuntaa?”


Väkijoukon ääni kohosi falsettiin, niin fanaattisesti he vastasivat. Jaarli Ulfrik - tai nyt siis enää Ulfrik Alfredsson - painoi päänsä ja Arvid saattoi nähdä, kuinka iso mies vapisi tunnekuohun vallassa. Arvid ei sanonut mitään, mutta painoi sitten hänkin päänsä.


Voi jumalani!


“Näin siis olkoon”, Päärli aloitti, muttei koskaan päässyt pidemmälle.


Yhtäkkiä hurmioituneen väkijoukon nuotti muuttui, kun sen laidalta kuului sarja kauhistuneita kiljahduksia. Huudot kiinnittivät heti Arvidin huomion ja kääntyessään niiden suuntaan hän näki, kuinka Ulfrikin tytär, Asa, laukkasi hevosella suoraan väkijoukon läpi. Ihmiset loikkivat sivuun, kuka minnekin kerkesi, ja väkijoukkoon avautui kulkuväylä - juuri sopiva ajurille ja hevoselle.


Asa ravasi hevosen aivan lavan eteen ja veti samalla miekan tupestaan siltä varalta, että joku heittäytyisi rohkeaksi. Kukaan ei kuitenkaan tehnyt mitään, kaikkein vähiten Arvid, joka ei vielä aamulla olisi arvannut, että tilanne päätyisi kansankäräjillä näin dramaattisesti. Kuka muukaan olisi voinut uskoa, että edellispäivänä niin suosittu Jaarli olisi seuraavaan keskipäivään mennessä viraton - ja nähtävästi piakkoin myös maanpaossa elävä henkipatto?


“Kyytiin”, Asa käski ja keskimääräisen harmaakarhun kokoinen Ulfrik reagoi viiveellä. Hän nousi ja harppasi kahdella pitkällä loikalla lavan reunalle. Lavan reuna olikin juuri sopivan korkealla, jotta hän pystyi käytännössä istumaan satulan takapuolelle. Hevonen hirnahti taakan kasvaessa, mutta Asa ei armahtanut sitä, vaan polkaisi kopukan vauhtiin.


Muutama myöhäisherännäinen vartija asettui tukkeeksi ihmisten muodostamaan kulkuaukkoon. Asa ei epäröinyt, vaan antoi hevosen laukata täyttä vauhtia heitä päin. Viime hetkellä toinen vartijoista ennätti loikkaamaan sivuun, mutta toinen ei ollut aivan yhtä ripeä. Hänen jalkansa osui laukkaavan hevosen rintaan ja tämä lensi raajoja ja päitä täynnä olevana mylläkkänä väkijoukkoon. Ihmisten huudoissa kuvastui paniikkia, ihmetystä - ja kyllä, myös loukkaantuneiden tuskaa. Arvid tuijotti tätä kaikkea kykenemättä sanomaan sanaakaan.


“Pidättäkää se paskakasa!” uusi Jaarli kiljui (kyllä, nimenomaan kiljui, sillä Reign Rohkean ääniala ei kyennyt saamaan huutoon voimaa ilman, että äänenkorkeus kohosi samalla falsettiin).


Vartijat näyttivät kuitenkin hidastelevan - joko siksi, että kaikki tämä oli heillekin täysin outoa ja uutta tai sitten he edelleen tunsivat lukkarinrakkautta entistä johtajaansa kohtaan. Silti, valta oli vaihtunut, Jaarli oli haastettu, haaste oli voitettu ja nyt Yggdrasilia ja koko Pohjoisterritoriolla oli uusi Jaarli. Ja vähitellen vartijatkin taisivat tajuta tämän monimutkaisen ajatusketjun, ja lähtivät ponnettomaan takaa-ajoon entistä hallitsijaansa jahdatakseen.


Kun koko muun väkijoukon huomio oli keskittynyt seuraamaan pakenevan, virattoman Jaarlin matkaa, Arvid käänsi katseensa kohti kansankäräjiä varten pystytettyä lavaa. Siellä Reign Rohkea polki jalkaa ja huusi naama punaisena kaupunginvartion päällikölle. Raivoissaan hän tyrkkäsi erästä neuvoja antamaan tullutta Päärliä kauemmas saaden tämän kompastumaan. Tämä tuuskahti takamukselleen, mutta kukaan ei sitä siinä hulinassa huomannut - kaikkein vähiten uusi Jaarli itse.


Vartijat totta kai yrittivät parhaansa mukaan noudattaa raivonsekaisia käskyjä, muttei Arvid heitä syyttänyt siitä, että lähes tolkuttomia kiljahduksia oli vaikea toteuttaa. Ne olivat pääasiassa tunnekuohussa huudettua, raivonsekaista suttua.


Silti Arvid jäi katselemaan lavalla kiukuspäissään riehuvaa miestä.


Tämäkö oli se johtaja, jonka pitäisi täyttää Ulfrikin saappaat?


Arvid vilkaisi vähän matkan päässä seisovaa krouvin isäntää, Einar Jakobssonia. Heidän katseensa kohtasivat toistamiseen ja he vaihtoivat hiljaisen ajatuksen Pohjoisterritorion talvisilla lakeuksilla.


Jumalamme Territoriota auttakoon.


---


Samaisen torin reunamilla eräs nuori poika veti syvään henkeä. Hän pelästyi itsekin hengityksessään tuntuvaa värinää ja villiintyneen sydämensä laukkaa. Poika oli niin hermostunut, että suorastaan vapisi. Eikä sellainen arkailu olisi lainkaan eduksi siinä uhkarohkeassa hankkeessa, johon hänen luonteensa hänet pakotti seuraavaksi ryhtymään. Mutta pakko oli pistää toimeksi, sillä vaikka väkijoukko ympärillä tuntuikin hurjistuneen siitä, mitä ikinä kansankäräjillä olikaan tapahtunut, tällä pojalla oli edessään jotakin tähdellisempää. Hänellä ei ollut aikaa seurailla, mitä ympärillä levittäytyvässä poliittisessa todellisuudessa tapahtui - hänellä oli PALJON tärkeämpiäkin murheita kuin politiikka.


Magnus Arvidsson, seppä Arvidin vanhin poika, veti viimeisen kerran henkeä ja lähti kävelemään kohti torin laidalla kansankäräjiä seuraavaa tyttökolmikkoa. Hän loi katseensa tytöistä keskimmäiseen - heistä sievimpään - ja hapuili vielä kerran taskussaan odottavaa kirjettä. Magnusin kämmen oli hiestä märkä ja hän pelkäsi, että paperille hapuillut riimit sulaisivat olemattomiin pelkästä nahkeasta kosketuksesta. Mutta kirje olisi silti hyvä olla olemassa. Hän voisi antaa sen Trinelle, jos tämä vastaisi myötämielisesti hänen ensimmäiseen kysymykseensä. Ja ehkä nuo vaivalla asetellut riimit saisivat tämän kaunottaren näkemään sen valtavan herkkyyden ja kauneuden valtameren, mikä Magnusin suhteellisen rujon ja mitäänsanomattoman ulkokuoren alle kätkeytyi.


Matka ihmisiä vilisevällä aukiolla tuntui kestävän iäisyyden, mutta yleinen härdelli peitti sulavasti alleen sen, että Magnus kulki suoraan kohti tyttökolmikkoa. Torilla vallitsevan sekasorron vuoksi Trine huomasi Magnusin vasta, kun tämä oli kirjaimellisesti kosketusetäisyydellä; ja hyvä niin. Kaksi askelta oli ehdottomasti pisin matka, jonka Magnus kykeni kävelemään Trinen suloisten kasvojen luomassa päivänpaisteessa.


Trine käänsi katseensa Magnusiin.


Kaksi muuta tyttöä, joiden nimeä Magnus ei edes tiennyt, lopetti jutusteltunsa ja kääntyi katsomaan. Miltei saman tien he alkoivat tirskua ja kuiskutella toisilleen Trinen pään takana.


“No, mitäs sinä nyt haluat?" Trine kysyi.


Magnus avasi suunsa ja yritti puhua, mutta pelästyi, kun ei saanut aikaiseksi äännettäkään. Hän aukoi suutaan kuin kala kuivalla maalla ja näytti varmaan täydelliseltä idiootilta. Hän tunsi punastuvansa, mutta valtavalla tahdonvoiman ponnistuksella hän sai estettyä katsettaan laskeutumasta kohti maata, minne tuhatkertaiseksi muuttunut painovoima sitä vastaansanomattomasti veti.


“Mä… tuota… minä… öö.”


Trinen suupieli nykäisi hienokseltaan ylöspäin. Voi taivas, miten kaunis Trine saattoikaan olla, jos vain hymyilisi Magnusille!


“Tuota… haluisitko sä tulla mulle daamiksi kevättansseihin?”


Trine kurtisti kulmaansa ja hänen suupielensä nousivat ylöspäin. Hetken aikaa tilanteen perinpohjaisesti hermostuttama Magnus jopa vastasi hymyyn, kunnes aivot ehtivät samalle kierrokselle ja kykenivät tulkitsemaan tytön silmissä pilkkeen, joka ei tainnutkaan kertoa ilahtuneisuudesta tahi tyytyväisyydestä.


“Ai sun kanssa?" Trine tuhahti. “Mitäpä luulet, kuule?”


Magnus oli sanomassa jotakin, hän ei itsekään ollut aivan varma mitä, mutta sitten toinen Trinen takana tirskuvista tytöistä avasi suunsa:


“Kuuletko sä yhtä huonosti kuin puhut?”


“Ehkä se on jotenkin yksinkertainen?" toinen tyttö säesti.


Magnus ei enää kyennyt estämään katsettaan laskeutumasta maahan. Hän tunsi olevansa punainen kuin hellakoukku ja toivoi vain voivansa paeta paikalta. Ajatuksissaan hän veti käden taskustaan tajuamatta, että puristi edelleen kirjoittamaansa kirjettä. Vasta kun käsi oli jo taskun ulkopuolella, ja kaikkien kolmen tytön katse oli kiinnittynyt valkoiseen kuoreen, johon oli kirjoitettu Magnusin parhaalla käsialalla ‘Trinelle’ taiteiltuna kauniin sydämen sisälle, Magnus tajusi tehneensä typerästi. Hän tökötti tyttöjen edessä, pää painuksissa ja hartiat kumarassa ja ojensi ryppyistä, hiestä märkää kirjekuorta, joka ei varmasti enää pelastaisi yhtikäs mitään.


Tytöt päästivät ilmoille kimakan kikatuskonsertin ja osoittelivat kirjettä.


“Rakkauskirje, rakkauskirje!” he hirnuivat.


Trine punehtui hänkin ja kaikki hyväntuulisuus katosi hänen kasvoiltaan. Yhdellä vihaisella pyyhkäisyllä tämä tempaisi kirjeen Magnusin kädestä ja heitti sen kuraiseen loskaan. Sitten hän saapasteli pois ilkkuvan tyttöjoukon saattelemana jättäen Magnusin katselemaan peräänsä. Tämän ihanan sileä, olkinen tukka heilahteli puolelta toiselle raivokkaiden askelien tahtiin ja silti, tuonakin hetkenä, Magnus saattoi nähdä tytössä enemmän kauneutta kuin kenessäkään muussa koskaan kohtaamassaan.


Magnus huokaisi raskaasti ja tunsi kurkkuaan kuristavan. Hänen huulensa värisivät. Hänen mielensä oli täydellisen tyhjä.


Siinä vaiheessa, kun Magnus tajusi lopultakin kumartua, kirje oli lojunut maassa jo hyvän aikaa. Kun hän lopulta nosti sen loskasta, tuho oli jo tapahtunut.


Kaikki pikkutarkalla (ja Magnusille poikkeuksellisen kauniilla) käsialalla kirjoitetut rivit olivat pyyhkiytyneet siniseksi sutuksi, josta selvää ei saanut edes kirjoittaja itse.


Ehkä niin oli parempikin.









OSA I : ISÄNMAAN KASVATIT



- 1 -


“Äh anna olla, ei tuosta mitään tule!” Camille Gunvaldsdottir ärähti. Joku olisi voinut sellaisesta ärinästä suivaantua, mutta kymmenien avioliittovuosien herkistämällä korvalla Arvid tunnisti vaimonsa äänessä huvittuneisuuden pohjavireen. Ja niinpä: sen sijasta, että kommentti olisi saanut Arvidin hartiat kiristymään ja suuttumuksen yltymään, tämä pieni äänenpainon alitajuinen muutos saikin Arvidin hymyilemään ja pudistelemaan päätään tyytyväisenä. Sellainen vaimo yleensä oli; teeskenteli kiukkuista, vaikka oli oikeasti huvittunut miehensä edesottamuksista ja siksi nauruun purskahtamaisillaan.


Arvid jätti tiskit sikseen ja nappasi tukevan otteen kuivausrätistä. Hän läpsäytti vaimoaan pyyhkeellä takamukselle ja tämä kiljaisi, jälleen kerran enemmän huvittuneena kuin aidosti hätkähtäneenä. Sitten hän hääti Arvidin pois keittiöstä räpsimällä sormillaan pesuvettä tämän partaista naamaa kohti. Arvid naurahti, nappasi olutkolpakkonsa mukaan ja siirtyi tuvan puolelle.


“Minähän lupasin, että teen tiskit.”


“Mutta sinä teet ne niin huonosti, että se on sitten ihan sama tehdä itse. Sitä paitsi… ei minua haittaa. Minähän olen kaiket päivät kotona.”


“Niin minäkin.”


“Se ei ole sama asia.”


“Eipä kai ei”, Arvid hymähti itsekseen samalla, kun rojahti alas lempinojatuoliinsa ja loi katseensa tuvan pienestä ikkunasta ulos. Akkuna ei ollut kummoinenkaan, pikemminkin pieni kurkistusluukku vain, mutta kyllä siitä silti ulos näki. Ikkunalaudalle jätetty kynttilä lepatti laiskasti tuvan vetoisan ilmavirran tahdissa. Ulkopokaan isketyssä naulassa riippuva myrskylyhty puolestaan oli edelleen sytyttämättä ja Arvid pohti, pitäisikö hänen vielä vaivautua tuikkaamaan siihen tuli, ennen kuin ulkona tulisi liian pimeää, mutta sitten väsymys voitti ja hän päätti suoda itselleen hetken levon. Ulkona olisi pimeää joka tapauksessa, oli siellä lyhtyä tai ei. Ja kyllä se lyhty hetkenkin perästä syttyisi, jos tarve tulisi.


Hän antoi katseensa haravoida ikkunan takana levittäytyvää iltahämyä, joka ei ollut vielä synkentynyt täydeksi läpinäkymättömyydeksi. Mustissa varjoissa lepatti ulkoa kantautuvan, kullanvärisen tulen kajo. Koko ikänsä Yggdrasilissa asuneena pohjoisterritoriolaisena Arvid tiesi hyvinkin, että kajo tuli taidokkaasti taotuista, messinkisistä öljyastioista, joita poltettiin pimeään aikaan korkealla kaupungin päällä. Ennen vanhaan oli kuulemma ollut vielä sähkövaloja, mutta silloin maailma oli muutenkin ollut aivan toisenlainen. Silloin ihmisillä oli ollut kannettavinaan toisenlaiset murheet - ja myös toisenlaiset mahdollisuudet. Vähitellen sähkövalot olivat kuitenkin hajonneet ja varapolttimot loppuneet. Ja nykyään pohjoisterritoriolaisten oli tyytyminen herkästi palavalla kasviöljyllä täytettäviin valaistusastioihin. Mutta se oli hyvä se - ainakin, jos Arvidilta kysyttiin. Olihan elävän tulen loimotus kuitenkin Arvidin mielestä valovuosia sähkövalojen tasaista huminaa edellä mitä miellyttävyyteen tuli. Sen vuoksi valon tuottamiseen tarvittava ylimääräinen työmäärä oli helppo kestää.


“Onkos lapsia näkynyt?" Camille huusi keittiöstä astioiden kolinan yli.


“Magnus ja Gunnar ovat varmaan vielä kalassa. Olivat kuulemma menossa alajuoksulle, sieltä kävelee tovin. Ja Anette taas… no, hän on sillä kurssillaan.”


Camille ei sanonut siihen mitään, vaikka varmasti kuuli miehensä painotuksen, mutta tiesihän Arvid jo muutenkin, mitä vaimo asiasta ajatteli. Lisäksi Arvid saattoi kuulla, kuinka astioiden kolinaan ilmaantui aivan uusi, terävämpi sävy, kun vaimon harjaukset kiristyivät samaan tahtiin hänen leukaperiensä kanssa. Eikä Arvid vaimoaan siitä syyttänyt; tämä ei ollut avuton tai tyhmä nainen, eikä tietenkään sen vuoksi pitänyt uudesta hallinnosta sen enempää kuin Arvidkaan. Vielä hallintoakin vähemmän Camille piti siitä roolista, joka naisille oli uudessa yhteiskuntamallissa varattu.


Siinä mielessä Anette oli äitinsä tyttö; hän se vasta uutta mallia vihasikin.


“Luuletko, että tyttö pärjää yksin pimeässä?" Camille kysyi.


“Eiköhän - tämä on kuitenkin Yggdrasil. Kaikki tuntevat toisensa.”


Vaimo ei väittänyt vastaan, mutta kokeneen aviomiehen kaiken oppinut korva kuuli tuossa hiljaisuudessa odottavan sävyn. Camille ei ehkä sanonut ääneen mitään, mutta lukuisten avioliittovuosien herkistämän korvan avulla Arvid kyllä tiesi jo hiljaisuuden laadustakin, mitä tämä ajatteli. Samassa Arvid jo katuikin huolimatonta heittoaan, joka oli tarkoitettu puolittain vitsikkääksi. Ehkä sellaisella asialla ei ollut sopivaa laskea leikkiä, edes näiden kaikkien vuosien jälkeen.


“Sitä paitsi”, Arvid yritti korjailla lausuntoaan, “Anette kyllä osaa puolustaa itseään.”


“Silti. Jotakin voi silti sattua. Tiedät sen hyvin.”


Niin tosiaan tiedänkin. Mutta isä saattaa katsoa jälkikasvunsa perään vain tiettyyn rajaan saakka. Loppu on nuoremman sukupolven käsissä. Ja korkeampien voimien.


Astioiden hankaus jatkui ja Arvid nosti olutkolpakon huulilleen. Hän maisteli huurteista, kylmää olutta tyytyväisenä, vaikka kuohasta jäikin hänen partaansa vaalea huntu. Silti, oluen tuoma tyytyväisyys ei poistanut tietoisuudesta ymmärrystä siitä, että vaimo olisi kaivannut erilaista vastausta. Rohkaisevia sanoja. Jotakin, joka olisi vaikka alitajuisestikin vakuuttanut tälle, että asiat järjestyisivät kyllä.


Sellaista takuuta Arvid ei kuitenkaan voinut antaa. Hänen liikkumavaransa oli melkoisen kapea, mitä tuli Anetten turvallisuuden varmistamiseen. Anette oli viidentoista, eikä varmasti haluaisi enää isäänsä valvomaan liikkumistaan. Sellainen ei olisi käynyt päinsä vielä syksylläkään, eikä ainakaan tasan tarkkaan nyt, kun naisten elintila oli jo muutenkin kaventunut. Anette oli kapinallinen, itsepäinen ja uppiniskainen - ja osasi kyllä laittaa vastaan, jos tämän yritti saada tekemään jotakin, mikä ei hänen pirtaansa sopinut. Ja ehkä juuri siksi kuluva talvi olikin ollut tyttärelle niin raskas; erityisesti tämän omapäisyyden vuoksi, joka teki hänelle mahdottomaksi ymmärtää naisten muuttuneen aseman ja kaikki sen välttämättömät jälkiseuraukset.


Ei Arvid tytärtään siitä oikein voinut syyttääkään. Kuka tahansa aktiivinen tyttö olisi tuskastunut siihen ahtaaseen rooliin, joka uudessa Jaarli Rohkean Pohjoisterritoriossa oli naisille varattu. Kaiken hyvän lisäsi Anette oli siitä aktiivisimmista päästä. Enemmänkin. Hän oli todellinen sisupussi. Ja sellaiselle Jaarlin laatimat mielivaltaiset rajoitukset olivat vielä entistäkin vaikeampi pala nieltäväksi.


Jos asioiden nykyhetkisestä tolasta jotakin hyvää piti hakea, niin ainakin se siitä oli löydettävissä, ettei Arvid osannut pelätä Anetten puolesta. Tämä osaisi kyllä pitää puolensa pimeässä tai vähän valoisammassakin. Arvid oli itse omakätisesti istuttanut puumiekan tyttärensä käteen tämän ollessa vasta viiden eikä sen jälkeen miekka ollut tuosta kädestä kauas kantautunut. Tuosta hetkestä alkaen tyttö oli hoitanut omat sotkunsa, olipa kyse ollut sitten pienistä nujakoista koulun välitunnilla tai isommista konflikteista nuorison aina vellovissa hierarkiakuvioissa.


Ja se kaikki oli lähtenyt niin pienestä; ensimmäisten, haparoivien harjoitusten jälkeen Anette oli hoksannut miekkailun perusolemuksen syvimmän jujun (katso vastapelurin silmiä, älä hänen asettaan) ja tämän yksinkertaisen tosiasian tajuaminen oli tuonut alustavaa menestystä. Voitokkaiden lastenturnajaisten innoittamana Anette oli tosissaan tykästynyt erilaisiin pistotekniikoihin ja puolustusharjoitteisiin ja - siitä se sitten oli lähtenyt. Lasten innostus syttyi niin vähästä, ja sillä saattoi silti olla niin kauaskantoiset vaikutukset. Tämän oivalluksen Arvid oli kunnolla tajunnut vasta Anetten harjoittelua tarkkaillessaan.


Silti kyllähän Arvid tiesi, että useimpien tyttöjen isät eivät olisi laittaneet silmäteriään sellaisiin harrastuksiin, missä näille voisi sattua jotakin. Useimpien naapureiden tytöt harjoittelivat ratsastamaan, ompelemaan ja ehkä parkitsemaan nahkaa, jos olivat oikein hurjapäisiä, muttei Anette. Hänelle tällaiset tyttöjen jutut olivat aina näyttäytyneet vastenmielisinä. Ehkä Arvid olisi voinut tämän vastenmielisyyden lapsestaan piiskata ulos, jos olisi vain halunnut, mutta miksi ihmeessä hän niin olisi tehnyt? Arvid ajatteli varsin käytännönläheisesti ja oli vakaasti sitä mieltä, että jos tyttö jostakin järkevästä tykkäsi, isä ei saanut olla se, joka asettui poikkiteloin mielihalujen kanssa.


Ja aina edellissyksyyn asti järjestely olikin toiminut vallan loistavasti. Arvid oli antanut tyttönsä miekkailla, ampua jousella ja harjoitella erilaisia itsepuolustustaitoja. Tyttö oli pitänyt harrastuksistaan ja kaikki oli ollut valtakunnassa hyvin. Mutta se oli ollut silloin ja sittemmin maailma oli muuttunut. Nykyisessä maailmassa Arvidin salliva ajattelu edusti pientä vähemmistöä ja tuntui, että joka ikinen päivä keksittiin aina uusia välttämättömiä rajoitteita, joiden pillin mukaan olisi pitänyt ruveta tanssimaan. Sellainen turhautti Arvidiakin, kovapäisestä tyttärestä nyt puhumattakaan.


Arvid siemaili oluttaan, mutta yhtäkkiä se maistui happamalta. Karvas maku tuskin johtui oluesta itsestään, mutta silti se veti mielen matalaksi.


---


Tuona hämäränä talvi-iltana elettiin aikaa suunnilleen kahdeksan viikkoa sen jälkeen, kun entinen Jaarli Ulfrik oli dramaattisesti syösty vallasta ja kun hän oli karauttanut tyttärensä ratsukolla karkuun. Ulfrikista ei oltu sen jälkeen kuultu.


Hänen paikkansa ottanut pyrkyri Reign Rohkea oli käyttänyt nuo viikot tehokkaasti. Tehokkaan vallananastajan ottein hän oli naputellut valtansa kulmakivet pikaisesti paikalleen ja omaksunut suvereenisti Jaarli Ulfrikin jättämän valtatyhjiön, täyttäen sen omalla ahdasmielisellä persoonallaan.


Joillakin poliitikoilla ei ollut aatetta, jota edistää, ja sellaisia tyyppejä taisi motivoida lähinnä vallanhalu. Näistä opportunisteista saattoi olla montaa mieltä, mutta heissä oli sentään oma ennustettava puolensa. Ikinä ei voinut tietää, mitä sellainen tyyppi keksi ajaakseen, mutta aivan varma saattoi olla, että mikäli vastustus kasvaisi riittävän suureksi, vallanhimoinen, mutta selkärangaton peluri peräytyisi takaisin ruotuun ja muuttaisi kurssiaan.


No, Reign Rohkea ei ollut aatteeton opportunisti. Voi, kun olisikin ollut.


Sieluttoman poliittisten tuulien haistelun sijasta Jaarli Rohkealla oli missio ja se tuntui harvinaisen kirkkaalta ollakseen poliitikon kynästä lähtöisin. Miltei välittömästi Jaarlin kruunajaisseremonian jälkeen tulevista yhteiskunnallisista muutoksista oli alkanut kuulua huhuja. Pian nämä kiertävät kuulopuheet olivat muuttuneet raa´aksi realismiksi.


Miekkaharjoittelun lopettaminen kaikilta tytöiltä oli tehty väkipakolla suunnilleen viisi viikkoa sitten, vain muutama viikko uuden Jaarlin kruunajaisten jälkeen. Se oli ollut ensimmäinen isoista, todella dramaattisista muutoksista Yggdrasilin arkielämään.


Ja kun liikkeelle oli kerran lähdetty, vaunut olivat edenneet vauhdilla: ensimmäisenä päivänä Anette oli ollut tervetullut miekka- ja jousiammuntaharjoitteluihin aivan normaalisti. Seuraavana enää ei.


Arvid muisti edelleen miekkailunopettajan harmistuneen katseen, sillä Anette oli ollut yksi hänen parhaista oppilaistaan. Opettaja oli todella toivonut, että Anette pääsisi taitojensa myötä kunnon asemaan joko kaupunginvartiossa tai sitten armeijassa ja toisi sitä kautta mainetta myös hänen opastajankyvyilleen. Silti, kun määräys oli tullut, ei opettaja ollut voinut tehdä tähtioppilaansa eteen mitään muuta kuin levitellä hämmentyneen epäuskoisena käsiään:


“Olen pahoillani, tällaiset ohjeet Björn Reiristä on saatu.”


Siinä kaikki, mitä vuosien harjoittelusta oli jäänyt käteen. Kädenlämpöinen pahoittelu ja pari säälivää katsetta.


Sitten opettaja oli ojentanut Arvidille paperin, joka oli kirjoittamisensa ja hänelle ojentamisen välissä rypistetty ainakin kertaalleen tolloksi. Arvid oli silotellut pahimmat rypyt ja todennut, että paperi oli virallinen lista ‘naissukupuolelle soveltuvista, kansallista yhteneväisyyttä ja tervettä sukupuoliroolitusta tukevista harrasteista.’ Sellainen todella oli ollut sen paperin otsikko kaikessa karmaisevassa kapulakielisyydessään.


Eikä sisältö ollut sen parempaa. Listalta löytyi koruompelua, kokkausta ja siivousta. Sellaista mihin naiset nyt sopivat. Ei mitään kiistanalaista, ei mitään poikkeavaa - eikä todellakaan mitään sellaista, mistä Anette olisi välittänyt tuon taivaallistakaan.


Lopulta Arvid oli rypistänyt paperin uudelleen tolloksi todeten, että se tosiaan taisi tosiaan olla sopivin arkistointitapa moiselle roskatuotokselle.


Koruompelua, jumalauta! Hänen tyttärelleen!


Arvidin oman raivon ylle oli kuitenkin noussut nopeasti synkempi, raskaampi pilvi. Hän oli tuntenut tyttärensä pettymyksen painavan jo ennen kuin oli joutunut kertomaan varsinaiset uutiset tälle. Sekin oli ollut omanlaisensa epistola; tietysti Anette oli huutanut, raivonnut ja itkenyt - ja kun mikään ei ollut auttanut, hän oli lopulta sulkeutunut huoneeseensa tukeva tammiovi pamahtaen. Mikään tästä ei tietenkään ollut muuttanut varsinaista ongelmaa yhtään miksikään, vaan lopulta Anetten oli ollut pakko valita koruompelun, nahkakirjonnan ja kodinhengetäropintojen välillä.


Sellainen vaihtoehdottomuus oli raivostuttanut Arvidia, joka oli aina halunnut lapsilleen vain parasta. Mutta minkäpä hän asialle mahtoi? Hän oli vain kylän seppä ja se oli kuitenkin Björn Reir, Jaarlin koti, jossa asiat varsinaisesti päätettiin. Arvid saattaisi toki viedä harmistuksensa tiettäväksi Jaarli Rohkealle, mutta ennen Ragnarök alkaisi aamunkoitteessa kuin tämä idealisti kallistaisi korvaansa tavallisen kuolevaisen epäaatteellisille murheille.


Jaarli Ulfrik olisi ollut toista maata. Hän olisi varmasti kuunnellut vähäisen sepänkin huolia… mutta toisaalta - hänen kynästään ei olisi alun perinkään lähtenyt sellaista asetusta, josta nyt puhuttiin. Sanottiinpa Ulfrikista mitä hyvänsä, hallitsijana hän oli ollut harvinaisen viisas ja oikeamielinen. Ei virheetön - tietenkään, johan kansankäräjien tuomiokin sen osoitti - mutta Jaarli Rohkeaan verrattuna Ulfrik oli suorastaan Jumalan poikaan verrattavissa oleva lahja Pohjoisterritorion kansalle.


Apeana Arvid mietti jälleen, että hänenkaltaisensa hallitsijan he olivat ajaneet henkipatoksi. Siinäpä sitä kansan viisautta kerrassaan.


Arvid hörppäsi oluttaan ja huomasi, että se oli alkanut väljähtyä. Olihan se toki tuopissa jo hölskynytkin sillä aikaa, kun hänen omat ajatuksensa olivat juosseet pääkopassa omaa ahdistavaa kehäänsä.


Seppä kiristi juomisensa tahtia, mutta totesi varsin pian, ettei hänen oikeastaan tehnyt mieli koko kaljaa.


---


Magnus ja Gunnar saapuivat kalareissultaan kotiin siinä vaiheessa, kun heidän isänsä olut oli väljähtynyt kolpakossa vielä seuraavat puolisen tuntia. Arvid pomppasi nojatuolistaan pystyyn, tervehti poikiaan ilolla ja kävi sitten halaamassa näitä. Liian vanhoja he sellaiseen kai olivat - kuusitoista ja seitsemäntoista - mutta toisaalta oliko lapsi koskaan liian vanha halattavaksi? Ehkä omasta mielestään, muttei varmasti vanhempiensa!


Niinpä Arvid nappasi molemmat hontelot miehenalut jättimäiseen karhunsyleilyynsä ja rutisti.


“Mitä ukot? Tuliko kalaa?”


Ukot tiesivät hyvää ja kalaakin oli tullut - ja se oli hyvä, sillä Arvidin mielestä Camillen keittämä juureskeitto oli hieman liian heiveröistä ja kaipasi sekaansa ylimääräistä vahviketta. Ja, koska vaimo oli vakuuttunut siitä, että heidän pitäisi tulla toimeen halvemmilla ruoka-aineilla, Camille ei olisi ikimaailmassa suostunut laittamaan keittoon mitään kalliita lisukkeita. Nyt tämän oli vähän niin kuin pakko, kun kalat kerran jo pötköttivät käyttövalmiina poikien korissa.


Poikien viedessä saaliinsa keittiöön Arvid katseli mietteissään näiden perään. Oli vasta aivan pieni hetki siitä, kun hän oli opettanut näillä kalastamisen saloja ensimmäistä kertaa. Magnus Arvidsson oli aina ollut veljeksistä kärsivällisempi, samaten hiljaisempi, mutta se ei todellakaan tarkoittanut, että hän olisi ollut mikään hidas hölmö. Magnus oli terävä kuin fileerausveitsi eikä häntä kannattanut aliarvioida jokseenkin umpimielisen luonteen vuoksi. Kalastamisen niksit tämä oli omaksunut ensimmäisellä kerralla, ja opastanut sitten nopeatempoisempaa veljeään viiden minuutin kokemuksen tuomalla syvällä rintaäänellä.


Pikkuveli Gunnar olieri maata. Vaikka hän oli veljeksistä nuorempi, hän oli aina ollut yksi pälättäjä. Gunnar oli kova kertomaan juttuja ja kalastuksessa sellainen piirre oli tietysti pahaksi; kalat kun tuppasivat kaikkoamaan sitä pulinaa. Sellainen ei kuitenkaan Gunnaria ollut koskaan haitannut, tämä oli aina ollut enemmänkin seuramies kuin aikaansaaja; kova puhumaan, hidas tekemään. Monessa mielessä hän oli vanhemman veljensä vastakohta, mutta älyssä hän ei toki jäänyt kakkoseksi kenellekään.


Veljekset olivat toki erilaisia, mutta silti Arvid oli ylpeä molemmista pojistaan ja siitä, miten nämä olivat muodostuneet lapsuusvuosiensa jälkeen omiksi, kokonaisiksi persoonikseen. Heidän kasvamisensa seuraaminen oli kuin olisi katsellut harvinaisen kasvin puhkeamista kukkaan. Se saattoi hyvinkin olla hänen sinänsä loistavan elämänsä suurin yksittäinen onni.


Arvid hymyili partansa takana vielä, kun ovi kävi toistamiseen.


“Hei!” Anette huikkasi pyyhältäessään sisään. Miltei ennen kuin oli saanut kintaat pois käsistään, hän viskasi koruompelutyönsä nurkkaan puikkoineen päivineen. Arvid arvosti järjestystä ja mielenhillintää, mutta juuri tuolla hetkellä hänen mielessäänkään ei käynyt, että olisi ojentanut tyttöään. Hän ymmärsi liiankin hyvin miltä tästä tuntui.


“Mitä kuuluu?" Arvid kysyi, nousi ja käveli halaamaan tytärtään. Hän rutisti tätä aivan yhtä lujasti kuin kahta poikaansa aiemmin. Tosin nyt, kun halattavia kroppia oli vain yksi kahden asemasta, rutistus taisi olla tavallista lujempi. Silti Arvid ei hetkeäkään epäillyt, etteikö Anette olisi kestänyt fyysistä kuritusta siinä missä veljensä - ehkä jopa enemmänkin, kun otti huomioon hänen pirullisen sitkeytensä.


“Odotapas vain, ukko”, Anette hymähti.


Samassa tämä tarttui isänsä peukaloihin, otti yhden kumpaankin käteen, ja väänsi lujasti taaksepäin. Jos Anette olisi ollut tosissaan, Arvidin peukalot olisivat todennäköisesti napsahtaneet nivelestä poikki. Nyt kuitenkin Arvid naurahti, väänsi kätensä irti ja otti sen jälkeen muutaman leikkimielisen pystypainiotteen tyttärensä kanssa. Tytär oli nopea ja notkea, siinä missä Arvid oli vanha ja jäykkä ja niinpä tytär sai nopeasti isänsä kätensä lukkoon selän taakse.


“Voitit!” Arvid paukautti vapaata kättään seinää vasten antautumisen merkiksi ja Anette päästi irti.


Camille oli tullut keittiön oviaukkoon katsomaan, mitä isä ja tytär nujusivat. Hän hymyili lautasta kuivatessaan ja pudisteli hitaasti päätään. Arvid osoitti leipälapion kokoisella kämmenellään Anetteen ja sanoi vaimolleen:


“Minähän sanoin, että tyttö pärjää kyllä!”


---


Arvid Fredriksson oli syntynyt Yggdrasilissa ja asunut koko ikänsä samassa vuoren kylkeen louhitussa kivikylässä. Ei kyseessä iso kylä ollut, mutta oli se silti aivan riittävä hänen tarpeisiinsa, eikä Arvid siksi ollut koskaan erityisesti hinkunut kaukomaille.


Arvidin isä, Fredrik Åkesson oli hänkin ollut aikanaan kylän seppä ja ammatissaan erittäin arvostettu. Kun Arvid oli polvenkorkuisesta saakka imenyt oppia tämän vierellä työntekoa seuraten, oli pojankin uravalinta aikanaan ollut täysin selvä, vaikka toki Arvidin äiti olikin yrittänyt aika-ajoin tarjotellakin pojalle muita uramahdollisuuksia.


Viiden vanhana Arvid oli lopulta tehnyt tilit selviksi äitinsä kanssa:


“Ei, äiti. Hiellä se miehen on leipänsä ansaittava”, minikokoinen Arvid oli tokaissut naama noessa. Äiti oli poistunut pikavauhtia sepänpajasta kätkeäkseen huvittuneen naurunpurskahduksen.


Tuo lausahdus saattoi olla viisivuotiaan suusta koominen, mutta Arvid oli sydämestään tarkoittanut joka sanaa. Niin ikään hän oli pitänyt sanojensa juhlavasta ajatuksesta kiinni ja vähitellen äidin huvittunut hymy oli muuttunut arvostavaksi myhäilyksi. Ja niin vuodet olivat vierineet. Niiden kuluessa Arvid oli oppinut, kuinka rauta taottiin auroiksi tai miekoiksi ja kuinka kuparilevyt alistuivat haluttuun muotoon. Hikeä oli sen päivän jälkeen riittänyt, mutta niin myös leipää.


Viisitoistavuotiaana Arvid oli päässyt avustamaan isäänsä osapäiväisesti ja seitsemäntoistavuotiaana hänen miekkansa olivat suorempia, tasareunaisempia sekä ennen kaikkea terävämpiä. Siinä vaiheessa oli perhepiirissä tehty päätös. Fredrikin Sepänpajasta oli tullut Arvidin Sepänpaja ja pojan harteille oli uskottu perheyrityksen tienraivaajana toimiminen samalla, kun entinen mestari oli siirtynyt apumieheksi.


Arvidin saatua sepänpajan nimiinsä tämä oli iskenyt silmänsä Camillenimiseen räätälin tyttäreen. Tokihan hän oli Camillen tuntenut jo pitkän aikaa, heidän taustansa kun olivat kovin samanlaiset. Siinä missä Arvid oli kasvanut pajavasaran paukkeessa, Camille oli koko lapsuutensa opetellut ratkomaan saumoja, leikkaamaan kaavoista, paikkaamaan puhkikuluneita polvia, ompelemaan nappeja - ja ennen kaikkea: parkitsemaan, pehmittämään ja työstämään nahkaa. Vaikka Anettetytär ei niitä taitoja aikanaan tulisi arvostamaankaan, niin Yggdrasilissa, jossa suurin osa elannosta saatiin pienemmästä ja suuremmasta riistasta ja jossa metsästäjien ja sotilaiden vaatteiden tarve oli kutakuinkin loputon, nuo taidot olivat kovin tarpeellisia.


Ennen kuin Arvid oli saanut sepänpajan nimelleen, hän ei ollut uskaltanut edes unelmoida Camillen kaltaisesta norjasta, osaavasta ja hyväkäytöksisestä tytöstä. Mutta sepänpajan luotsaaminen oli rohkaissut poikaa siinä määrin, että tämä oli uskaltautunut riiuupuuhiin eräiden elomarkkinoiden jälkeen. Hänen omaksikin yllätyksekseen Camille oli lopulta suostunut ja siitä se sitten oli lähtenyt.


Alkuun Camillen vanhemmat eivät olleet asiasta lainkaan innoissaan, mutta Arvidin sitkeys ja yritteliäisyys taisi lopulta vakuuttaa heidät. Joko yritteliäisyys tai sitten Arvidin vilpitön suoruus; hän oli mutkaton luonne, välillä jopa törkeyteen saakka. Hän ei ollut mikään tunteiden tulkki, eikä yleensä punninnut sitä, miten muut saattaisivat hänen sanansa ottaa, mutta toisaalta: hän ei koskaan mö-läyttänyt mitään pahuuttaan ja siksi hänen viiltäväkin palautteensa oli helpompi ottaa vastaan.


Tai niin hän itse ainakin uskoi.


Asiat olivat edenneet verrattain nopeasti, mutta järjestys oli pitänyt säilyttää. Vasta kun Arvid oli saanut Camillen isältä luvan pyytää tytärtään vihille, Arvid oli uskaltautunut polvistumaan. Kosiopäiväksi oli sattunut kaunis syyskuun päivä - niin upea, että sille veti vertoja ainoastaan Camillen virheetön kauneus. Arvid oli ollut niin hermostunut, ettei varmaan koskaan ollut sellaista kokenut.


Camille oli kuitenkin sanonut “tahdon”, ja häitä oli juhlittu vielä samana syksynä. Hääyö oli ollut Arvidin ja Camillen ensimmäinen kerta, eivätkä he alkukohelluksen jälkeen olleet kyenneet pitämään näppejään toisistaan erossa. Ei siis ollut kenellekään mikään yllätys, kun Magnus syntyi seuraavan vuoden keväällä.


Kylän tietäjä Bogenhagen oli antanut Arvidille ja Camillelle kastelahjaksi preservatiiveja, tosin Arvid ei ollut alun perin edes tiennyt mitä ne olivat. Pienen hämillisen kyselyn jälkeen eräs heidän naapurinsa oli suostunut kertomaan, mitä omituiset putkimaiset suikerot olivat ja minne ne piti asettaa sen sijasta, että niitä vain jauhoi leuoissaan ennen muhinointia. Ei niistä kuitenkaan apua tainnut olla, sillä piakkoin Magnusin syntymän jälkeen Camille oli ollut uudelleen raskaana.


Seuraavan vuoden keväänä oli syntynyt Gunnar ja lopulta kuopus ja sarjan ainoa tyttö, Anette.


Sen jälkeen Arvid oli pakottanut Bogenhagenin kertomaan, miten niiden pirun preservatiivien oli määrä toimia. Ja ilmeisesti hän oli lopultakin oppinut kumien niksit, koska enempää lapsia ei ollut siunaantunut.


---


Arvid rakasti Camillea ja molempia poikiaan sekä tietenkin tytärtään tasapuolisesti ja koko sydämestään. Hänelle elämän prioriteetit olivat aina olleet kirkkaat: perhe ensin, sepänpaja sitten ja lopulta vasta muut asiat. Tämän kirkkaan johtoajatuksen turvin hän hoiti oman leiviskänsä kunnialla. Ei se toki aina helppoa ollut, sillä vaikka sepänpaja olikin kannattava, se ei ollut kuitenkaan ihan niin kannattava, että sillä olisi kunnialla elätetty kolme lasta, vaimo ja Arvidin ikääntyvät vanhemmat. Onneksi Arvidin isä oli jaksanut auttaa sepäntöissä vielä lasten ollessa pieniä; ainakin nyt sen verran, minkä kihdiltään kykeni. Apu oli kuitenkin juuri sen verran riittämiin, jotta pahimmista vauvavuosista selvittiin kunnialla eteenpäin avioliitto, sepänpaja ja toimeentulo raiteillaan.


Kun Anette oli ollut kahden vanha, hän alkoi jo pärjätä sen verran omillaan, että saattoi viettää päivänsä isovanhemmillaan. Arvidin ja Camillen vanhemmat vuorottelivat hoitovuoroissa sen, minkä kykenivät (Camillen vanhempien rää-tälinliike kun työllisti heitä edelleen varsin kiitettävästi). Jokaiselle viikolle vapautuneet tunnit mahdollistivat Camillelle pienten tuuraustöiden tekemisen vanhempiensa apuna. Se puolestaan lisäsi liikevaihtoa ja toi lisää rahaa heidän perheyhteisöönsä, jolloin selviäminen ei ollut enää päivästä toiseen kitkuttamista. Lisäraha olikin tarpeen, sillä varsin pian Arvidin isä joutui jäämään kihtinsä vuoksi sivuun sepänpajalta ja sen jälkeen Arvid - perheensä ainoana lapsena - joutui huolehtimaan yksin koko liikkeen toiminnasta.


Silti, vaikka Camillen tulot olivatkin toivottu lisä, ne eivät olleet edes kolmasosaa siitä rahasummasta, joka heidän perheeseensä joka päivä tarvittiin. Tulonhankinnassa Arvidin rooli oli siis aivan keskeinen.


Heiveröisempi mies olisi lyyhistynyt sellaisen vastuun alle. Olihan hä-nellä elätettävänä paitsi itsensä, mutta myös vaimo, kolme lasta ja kaksi vanhempaa - ja hän oli itsekin vasta parikymppinen. Mutta Arvidin selkäranka ei ollut paperia. Hän piti kunnia-asianaan, että kannatteli niin monen ihmisen elämää. Ja kaikista raskaista ja velvollisuudentäytteisistä päivistään huolimatta Arvid oli onnellinen: miksipä ei olisi ollut? Hän saattoi huolehtia omista ikääntyvistä vanhemmistaan samaan tapaan kuin nämä olivat huolehtineet hänestä silloin, kun hän oli ollut vasta pieni ja nokinenäinen. Lisäksi Arvidin rinnalla seisoi rakastava vaimo, joka oli antanut hänelle mahtavan perheen ja joka rakasti tätä päivästä päivään ja vuodesta toiseen. Näiden ihmisten hengissä säilymisen Arvid otti tosissaan ja hän oli ylpeä siitä, että saattoi kannatella näitä rakkaita ihmisiä vahvoilla harteillaan.


Aikanaan Arvidin vanhemmat olivat kuolleet vanhuuden vaivoihinsa, mutta sitä ennen Arvidin perheessä ei koskaan kärsitty todellista pulaa mistään tarpeellisesta. Ruokaa oli kaapissa, lämpöä takassa ja vaatteita sen verran, ettei nyt palella tarvinnut.


Arvid tiesi paikkansa maailmassa ja niinpä - vaikka kylän sepän työpäivät välillä venyivätkin pikkutunneille - hän oli sydänjuuriaan myöden onnellinen mies.


---


Arvid Fredriksson ajatteli omaa elämäänsä ja sen tyytyväisyyden sävyttä-mää onnellisuutta vielä, kun kuluva ilta oli jo aikaa sitten vaihtunut alkuyöhön. Tuolloin hän havahtui nojatuolistaan väljähtynyt olutkolpakko kädessään. Hän tajusi tuijotelleensa ikkunan toisella puolella kirkkaasti loistavaa Pohjantähteä ja ajautuneensa villeine ajatuksineen vuosikymmenten taakse.


Nyt kuitenkin nykyaika - ja sen tuottamat velvoitteet - kutsuivat. Pian olisi aamu ja uusi työpäivä. Camillekin oli jo painunut pehkuihin aikaa sitten, mutta ajattelevaisen vaimon tapaan hän oli huomaavaisesti jättänyt pienen päreen valaisemaan Arvidin myöhäisöistä lokoilua.


Varoen herättämästä ketään, Arvid nousi hiljaa jaloilleen, tunsi polviensa naksahtavan kuuluvasti, nappasi päreen mukaansa ja kävi varmistamassa, että etuovi oli tukevasti kiinni. Ei Yggdrasilissa lukkoja sentään tarvittu, mutta koska ulkona oli pakkasta, oli syytä pitää huoli siitä, että uksi oli kunnolla säpissä, eikä vuotanut viimaa läpi. Kun Arvid oli tyytyväinen tiiveyteen, hän käveli hiljaisin askelin yläkertaan.


He olivat vasta muutama vuosi sitten laajentaneet pientä tupaansa ullakkokerrokseen. Se oli ollut omanlaisensa operaatio, sillä sahattu puutavara oli hinnoissaan (naulat Arvid toki takoi itse), mutta koska pojat ja Anette olivat kolkutelleet teini-iän portteja, Arvid ja Camille olivat päättäneet investoida, jottei heidän kaikkien tarvitsisi enää nukkua öitään tupaan levitettävillä lavereilla.


Aluksi Arvid tarkisti Anetten huoneen ja sen, että tyttö oli muistanut tilkitä ikkunansa kunnolla. Hänellä oli tapana unohtaa ikkuna raolleen iltatuuletuksen jälkeen ja siitä saisi sitten aamulla kärsiä koko perhe pakkasen tunkeuduttua sisäpuolelle. Nyt ikkuna oli kuitenkin kiinni. Samalla kun Arvid kerran oli paikalla, hän varmisti, että tyttö nukkui sikeästi. Tämä oli potkinut peiton päältään, aivan kuin täkki olisi ollut yksi niistä vihulaisista, joita vastaan taistelemisessa hän oli niin kunnostautunut ennen kuin Reign Paskiainen oli senkin huvin tytöiltä kieltänyt. Arvid hiipi varovasti tyttärensä sängyn ääreen ja hivutti peitteen takaisin tämän päälle. Ei se siinä kauaa pysyisi, Anettella kun oli tapana potkia liika kuumuus päältään pois, mutta olisihan ele sentään tärkein.


Arvid hiipi pois huoneesta ja veti oven perässään kiinni. Ovi takelteli hieman ja saranoiden narina muistutti häntä siitä, että hänen täytyisi ottaa ovi irti ja puhdistaa saranoiden liukupinnat. Siellä oli todennäköisesti jokin työstölastu tai metallisiru, joka kinnasi vastaan. Pikkujuttu, mutta pitäisi kuitenkin hoitaa.


Hän jatkoi matkaansa poikien huoneeseen ja kurkisti ensin, että molemmat olivat unessa. Hän oli itsekin ollut poika joskus ja tiesi, mitä teini-ikäiset tuppasivat tekemään ennen nukahtamistaan. Olihan Camillekin pyykätessään ne koppuraiset lakanat nähnyt, vaikkei mitään ollut sanonutkaan. Arvidille asia oli okei, siinähän pojat tutkivat värkkejään, muttei hän sellaista halunnut omakohtaisesti päästä todistamaan.


Nyt pojat olivat kuitenkin unessa ja kuorsasivat hiljaa. Arvid hiipi heidän sänkyjensä väliin jäävään tilaan ja tarkasteli molempia hienoinen hymy huulillaan. Hän ja Camille olivat kasvattaneet hienoja miehiä, sellaisia, joista kuka tahansa isä voisi olla ylpeä. Arvid harkitsi hetken, että olisi antanut suukon poikiensa otsille, mutta tajusi sitten, että ehkä pojat olisivat liian vanhoja sellaiseen. Niin kuin Anettekin, nyt kun asiaa tarkemmin mietti.


Lapset kasvoivat niin nopeasti. Liian nopeasti Arvidin mielestä. Ohikiitävä harmitus viivähti Arvidin tajunnassa hänen käännähtäessään ympäri, mutta sitten hän painoi murheet mielestään. Elämä kulki latuaan ja niin sen oli mentävä. Niin sen kuului mennä. Eikä menetettyjä asioita saanut takaisin niitä murehtimalla - harmittelemalla tosin saattaisi hyvinkin pilata kauniin muiston asiasta, joka piti vain ymmärtää jättää rauhaan.


Kun Arvid kääntyi takaisin ovea kohti, hän joutui tasapainoilemaan päreen kanssa ja varomaan, ettei epähuomiossa tuikkaisi torppaansa tuleen. Hänen huomionsa keskittyessä päreeseen, hän ei hoksannut varoa jalkojaan ja hänen varpaansa osui johonkin. Arvid horjahti, mutta onnistui kuitenkin pysyttelemään pystyssä ja päreen hyppysissään. Kumpikaan pojistakaan ei herännyt mekkalaan. Se sentään oli hyvä.


Mutta mihin hän oikein oli osunut? Arvid kumartui katsomaan, mikä jalan eteen oli sattunut.


Ensin hän ei tajunnut lainkaan, mikä sängyn alta pilkisti. Hän vei pärettä lähemmäs, jotta sen hentoinen valo riittäisi valaisemaan esineen kunnolla. Sitten yhtäkkiä tarkempi tutkiskelu sai kellot kilkattamaan hänen muistilokeroissaan. Nahkakantinen, puhdasta paperia sisältävä kirjanen oli ollut kallis, mutta se oli ostettu aikanaan Magnukselle siinä vaiheessa, kun tämä oli osoittanut orastavaa kiinnostusta piirtoharrastukseen. Magnuksen into oli kestänyt ajan hammasta vähemmän kuin tukeva kirjanen, mutta siitä huolimatta - ja koska paperi oli kallista ja hänen äitinsä kirjailemat nahkakannet vielä kallisarvoisempia - kirja oli jäänyt pojalle. Ehkä Magnus oli tutkiskellut kirjaa ennen nukahtamistaan. Miettinyt vanhoja taidepiirtä-jäunelmiaan.


Arvid kumartui toisen polvensa varaan, vaikka se hieman vihlaisikin hä-nen keski-ikäisiksi käyneissä nivelissään. Kipuvasama muistutti hänelle jälleen, kuinka aika kului niin armottoman nopeasti. Vastahan hän oli Camillen kanssa purjehtinut avioliiton satamaan ja nyt hän oli jo tässä, kykki kipeän polvensa varassa ja manasi niveliä, jotka tuntuivat päivä päivältä jäykemmiltä. Niille olisi varmasti hyväksi, jos hän onnistuisi tiputtamaan pari kiloa, Arvid mietti saadessaan kirjasta otteen sormenpäillään. Olihan hän lihaksikas, pakkohan hänen ammatissaan oli ollakin, mutta olisi valehtelua väittää, ettäkö hänen vyötäröllään olisi kellunut maailman suurin yhteen liittynyt vatsalihas eikä vuosien kerros nautittuja oluita. No, maha tietysti - -


Arvidin ajatus katkesi, kun hän käänsi katseensa kirjaan. Se oli auennut puolesta välistä ja nyt hän näki, että juuri tuossa kohtaa opusta Magnuksen aikanaan harjoittelemat piirustukset olivat yhtäkkiä muuttuneet tekstiksi.


Hän kurtisti kulmiaan. Oliko tämä… päiväkirja?


Hän vilkaisi nukkuvaa Magnusta.


Ei hän ollut tiennyt, että poika piti päiväkirjaa.


Arvid katseli hetken nukkuvaa poikaansa, vilkaisi sitten tekstiä umpimähkäisesti lukematta silti sanaakaan ja aprikoi hiljaa mielessään. Oliko hänen syytä pidättäytyä uteliaisuudesta? Magnus oli varmasti ajatellut kirjansa yksityiseksi ja hän oli lähes täysi-ikäinen. Hänellä oli varmasti oikeus omiin ajatuksiinsa - omiin salaisuuksiinsa.


Arvid nyökkäsi. Niin oli parasta.


Arvid oli päättäväinen mies, kun sille päälle sattui (mikä oli kokolailla usein, sillä jostainhan Anettekin härkäpäisyytensä oli perinyt). Päätöksensä tehneenä hän vilkaisi kirjaa vielä kerran vakaana aikomuksenaan sulkea se ja laittaa paikoilleen, mutta tuo viimeinen vilkaisu oli kaiketi virhe, sillä juuri, kun hän oli napsauttamassa kirjan kansia kiinni, hänen kurittomat aivonsa lukivat kuin lukivatkin tekstistä muutaman sanan.


“... ja enpä tiedä, minun mielestäni Reign puhuu ihan hitosti järkeä. Ei minustakaan naisilla ole oikeus tehdä sellaista toisille…”


Arvid kurtisti kulmiaan.


Mitä hittoa?


Samassa Magnus ynähti ja Arvid pamautti kirjan nahkakannet kiinni. Napsaus havahdutti poikaa sen verran, että tämä käänsi kylkeään. Se sai Arvidin toimimaan. Hän kumartui nostamaan kirjan yöpöydälle. Magnus mutisi jotakin, muttei ilmeisesti kuitenkaan herännyt.


Arvid sen sijaan oli yhtäkkiä täysin hereillä. Mitä ihmettä hän oli lukenut?


Hän tutkaili päiväkirjan nahkakansia epäröiden. Kumarsi kätensä sitä kohti. Veti sormet sitten takaisin. Ja päätti lopulta jättää asian sikseen.


Ei, asia ei kuuluisi hänelle.


Hyväksyen päätöksensä hän käveli huoneesta ulos ja veti oven perässään kiinni. Poikien huoneen ovensaranat eivät takellelleet, ei liioin ovenkahva. Silti lukon päästämä hienoinen napsahdus kumahti Arvidin mielessä kuin tuomionpäivän kongi. Hän mietti sitä, mitä oikein oli lukenut. Ja sitä, oliko sittenkään lukenut oikein.


Ja jos olikin, niin mitä se kaikki tarkoitti?


Arvidin mieli täyttyi ristiriitaisista ajatuksista. Ja vaikka Arvid löysi Camillensa vierestä valmiiksi lämmitetyn petipaikkansa, siltikään uni ei tahtonut tuona yönä tulla.


---


Sepän työpäivään kuului kiinteästi huomattava määrä erilaisia valmistelutöitä. Työpäivä alkoi usein aamuyöllä ahjon lämmityksellä, silloin kun muut vielä nukkuivat.


Kovilla pakkasilla valtavan kivimassan kuumaksi saaminen oli käytännössä jokapäiväinen urakka. Kahta suvea aiemmin Arvid oli tuottanut ahjoonsa tonnikaupalla lisää kiviä Yggdrasilin alajuoksulla huljuvasta vuonosta. Kivimassan tarkoitus oli säilyttää osa ahjon lämmöstä pakkasyön ylitsekin, jolloin seuraavana päivänä ahjon sytyttäminen ja lämmittäminen olisi hieman helpompaa, kun kivimassa ei ollut ehtinyt yön aikana jäähtyä liiaksi. Ahjon muokattu rakenne söi alkuvaiheessa enemmän koksia, mutta helpotti jo kertaalleen peruslämmitetyn ahjon sytyttämistä siinä määrin, että tuntikausien kitulias sytytysvaihe lyheni muutamaan minuuttiin. Aamu-unien kannalta tuo helpotus oli kullanarvoinen.


Kivimäärän lisäys ei ollut suinkaan ainoa kehitystoimi, jonka Arvid oli vuosien varrella laittanut toteen omalla pajallaan. Hän oli teknisesti jonkin verran osaava ja varsin pian sepänpajan perittyään hän oli oivaltanut, kuinka ahjolta kuumaa savua puskeva hormi kannatti oikeastaan asemoida. Aiemmin se oli johdatettu suorana putkena ulos pärekatosta, mutta Arvid oli takonut hormiin pienen loivan mutkan, joka putkahti eräästä seinään tehdystä läpiviennistä varsinaisen tuvan puolelle. Siellä se lämmitti isoa luonnonkivistä muurattua takkaa sen yläosasta, ennen kuin yhtyi varsinaiseen takan savupiippuun.


Sellaisella rakenteella oli kaksinkertainen vaikutus: toisaalta ahjon kivihiilistä hehkuva hukkalämpö tuli hyödynnettyä osin myös talon lämmityksessä (jolle oli tarvetta erityisesti pakkasjaksoina), ja toisaalta - silloin, kun hehku ei aivan riittänyt pitämään koko tupaa lämpöisenä - se helpotti tuvan puolella varsinaisen takan sytyttämistä, kun hormi ei ollut sielläkään jääkylmä.


Arvid pohti näitä asioita tyytyväisenä itseensä samalla, kun aloitteli ahjonsa lämmittämistä hyvissä ajoin ennen kukonlaulua. Kun haalea koksikasa alkoi lopulta syttyä, hän kiersi pannukoukun lieskojen keskelle. Takorautakoukun tukevassa varressa heiluvassa nokipannussa alkoi lämmetä aamun ensimmäinen juuresteepannullinen. Lämmin juoma virkistäisi häntä ja saisi hänen ajatuksensa virkoamaan. Sitten olisi hyvä hetki miettiä, millä työllä päivänsä oikein aloittaisi.


Aamut olivat usein seppä Arvidin parasta aikaa. Hän oli aina kokenut itsensä aamuihmiseksi. Perheelliselle miehelle aamun ensimmäiset tunnit olivat usein myös niitä ainoita, jolloin sai todella viettää aikaa yksin ajatustensa kanssa. Teen kiehumista odotellessa palavan koksin hulmuavien liekkien katselu ja tulen tasaisen huminan kuuntelu saivat hänet kerta toisensa jälkeen lumoihinsa. Lieskat johdattivat hänet ajattelemaan menneitä ja tulevia ja kasvattivat hänen ajatuksilleen kotoisan kasvualustan, jonka varassa ne saattoivat elää ja kukoistaa.


Niinkin kävi usein: tulen leimuavassa piirissä ajatukset avautuivat tavanomaisista lukoistaan ja pinttymistään. Vuosien myötä Arvid oli vakuuttunut, että sellaisilla hetkillä ihmisen oli mahdollista oivaltaa itsestään ja ajattelustaan jotakin perustavanlaatuista ja uutta. Hän ei ymmärtänyt alkuunkaan sellaisia ihmisiä, jotka välttelivät maanisuuteen asti yksin olemista. Joitakin sellainen rauha tuntui pelottavan. Ehkä se johtui siitä, että jotkut eivät kestäneet kuunnella omia ajatuksiaan? Arvidilla sellaista ongelmaa ei ollut - hän oli ollut ja elänyt niin, että saattoi iltaisin katsoa itseään tyytyväisenä peilistä ja kesti siksi myös ajatuksensa vailla sen suurempia kitkoja. Toisaalta mitäpä hän muiden katumuksenaiheista tiesi - tai edes välitti?


No, olipa muiden mietteiden osalta niin taikka näin, Arvid oli aina pitä-nyt tuosta osuudesta työpäiväänsä. Erityisesti sen jälkeen, kun kasvanut kivimäärä sai ahjon tulen syttymään vaivatta.


Lapioidessaan lisää kivihiiltä ahjon tulen appeeksi, Arvidin ajatukset kääntyivät hitaasti kohti Magnusia ja tämän päiväkirjaksi muuttunutta piirustuslehtiötä. Yön jälkeenkin Arvid muisti lukemansa sanat ja oli kohtalaisen varma, että oli lukenut ne oikein. Silti niiden sanoma tuntui niin käsittämättömältä, ettei hän saanut aivojaan taivutettua noiden ilmausten edellyttämille mutkille. Kirjan lausahdus palasi hänen mieleensä kerta toisensa jälkeen, mutta vaikka hän tutki noita sanoja kiihkotta monesta näkökulmasta, lopultakin vain yksi tulkinta oli mahdollinen: Magnusin sanat olivat poliittinen tunnustus, jonka suora sävy ei jättänyt mitään epäselväksi. Kyseessä ei ollut mikään puolihuolimattomasti kaljapäissään heitetty maailmanparannuksellinen julistus, vaan selkeästi vakaata harkintaa edellyttänyt, pitkään pohdittujen ajatusten lopullinen syntetisointi. Silti, Magnus oli fiksu poika, miten ihmeessä hän saattoi nähdä Reign Rohkean politiikassa mitään hyvää?


Lapsilla oli tapana hämmästyttää vanhempiaan, mutta juuri tuon kaltaisista yllätyksistä Arvid olisi mieluusti jäänyt paitsi. Ennen kuluvaa talvea hän ei olisi voinut kuvitellakaan, että Magnus olisi mitenkään poliittinen. Pikemminkin päin vastoin; tämä oli tuntunut suhtautuvan kansankäräjiin, pakollisiin yhteiskuntaopin luentoihin ja kaikkeen sellaiseen liittyvään suloisella nuoren miehen välinpitämättömyydellä. Magnus oli kyllä saapunut paikalle Jaarli Ulfrikin erottamiseen johtaneisiin käräjiin niin kuin puoli valtakuntaa muutenkin, mutta hän oli tehnyt sen vasta pitkällisen maanittelun jälkeen. Siltikään hän ei ollut juurikaan noteerannut Ulfrikin pakoa - sen spektaakkelimaisuudesta huolimatta - vaan oli kysellyt siitä hajamielisesti yksityiskohtia illallispöydässä. Se oli hämmästyttänyt Arvidia, sillä poikahan oli ollut paikalla: kai hän nyt oli itsekin nähnyt, mitä oli tapahtunut?


Kansankäräjien jälkeen oli kuitenkin sattunut muutakin huomionarvoista. Esimerkiksi Midgårdin tuhoutuminen vain noin viikkoa kansankäräjien jälkeen. Sekin oli omanlaisensa soppa, josta liikkui enemmän vahvoja teorioita kuin vahvistettuja faktoja. Jaarli Rohkean vahvistaman tiedon mukaan entinen Jaarli Ulfrik oli tuhonnut koko kaupungin manaamalla esiin jonkinlaisen helvetintulen.


Arvid osasi ikänsä tuoman kokemuksen myötä suodattaa suurimman osan villeistä teorioista pois, eikä hän uskonut Jaarli Rohkean helvetintuliin, ei sitten lainkaan. Arvidin mielestä todennäköisempää oli, että Midgård oli ottanut maanpaossa elävän Ulfrikin vastaan ja vaihtanut lennosta kelkkaansa Pohjoisterritoriosta Ulfrikin valtakuntaan (mikä sen nimi sitten olikaan). Sitten kun Midgård oli vaihtanut leiriä, Reign Rohkean oli ollut helpompi selitellä mitä mielikuvituksellisempia tarinoita taivaat valaisevasta tulipatsaasta ja mielettömästä kuumuudesta, joka oli polttanut Midgårdia ympäröivien kukkuloiden ikikuuset mustaksi lasiksi sen sijasta, että olisi kertonut mitä todella oli tapahtunut.


Helvetintulia muka. Tulipatsaita taivaalla. Sienenmuotoisia pilviä. Hah.


Arvid oli seppänä tutustunut jos jonkinlaiseen hohkaavaan pätsiin, muttei koskaan sienenmuotoisiin pilviin, jotka höyrystäisivät puut niille sijoilleen. Hö-pöpuheita ne sellaiset olivat, hän mietti vakuuttuneena hämmentäessään kokseja ranstakalla. Ja koksien hehkua tarkkaillessaan Arvid oli myös kohtalaisen varma siitä, että jos Midgårdin seutuville vain matkustaisikin, todennäköisesti kylä löytyisi edelleen täsmälleen sieltä, mihin se oli heti Suuren Sodan jälkeen perustettukin. Ainoastaan vain leiriään vaihtaneena.


Ehkä midgårdlaiset olisivat järkevämpää sakkia kuin yggdrasillaiset ja osaisivat ottaa maanpakoisen Jaarlin oikealla tavalla vastaan.


Arvid havahtui ajatustensa lähteneen omille poluilleen. Midgård ja se, mitä kylälle oli käynyt tai ollut käymättä, oli lopulta kuitenkin sivuseikka. Magnusin poliittinen herännäisyys oli jotakin aivan muuta, sillä aikanaan edes Midgårdin väitetty karu kohtalo ei ollut poikaa liiemmin hetkauttanut. Tämä oli mököttänyt päivät omassa huoneessaan ja laskeutunut alakertaan vain syömään suurusta. Kun hän ei ollut kerran poistunut huoneestaan sitäkään vähää, että olisi tehnyt kotonaan omaa tiskivuoroaan, niin miten hän muka ikinä olisi ehtinyt yhteenkään poliittiseen tilaisuuteen?


Silti, Ulfrikin kansankäräjistä ei ollut aikaa kuin pari kuukautta, Midgårdin väitetyn tuhon ilmoituksesta vielä vähemmän. Mitä ihmettä oli sen jälkeen tapahtunut - jotakin niin dramaattista, että pojan pää oli kääntynyt? Mistä hänen mieleensä oli hiipinyt se poliittinen herätys, jonka ensitahteja Arvid oli ollut päiväkirjasta lukevinaan?


Toisaalta, ei kai politiikka huono harrastus ollut - vähän arveluttava vain kenen tahansa tervejärkisen mielestä - mutta Arvid olisi vain toivonut, että poika olisi valinnut itselleen viisaamman poliittisen idolin. Jaarli Rohkean kiihkomielinen paasaus Pohjoisen puhtaasta perimästä ja veren varjelemisesta oli saavuttanut seppä Arvidinkin vastahankaiset korvat, mutta siinä missä tuo viesti tuntui joitakuita kiihottavan, Arvidia se lähinnä kuvotti. Hän ei koskaan ollut juurikaan välittänyt siitä, mistäpäin hänen naapurinsa olivat kotoisin tai minkäväriset silmät näillä oli. Jos he olivat kunnollisia ihmisiä, tekivät työnsä, ansaitsivat elantonsa - niin silloin he olivat ihan ookoo Arvidin kirjoissa, vaikka olisivat olleet vihreitä ja kierosilmäisiä.


Silti, jokin tuossa kummallisessa retoriikassa selvästi vetosi Magnusiin.


Arvid hämmensi taas kokseja, mutta nyt ranstakka pysähtyi kesken liikkeen.


Entä, oliko Magnus perheen ainoa?


Arvid mietti nopeasti toista poikaansa. Gunnar ei vaikuttanut sitäkään vähää poliittiselta kuin isoveljensä, mutta eihän hän olisi Magnusistakaan moista uskonut. Anetten osalta asia oli melko selvä - ainakin siis siltä osin, että katkeroituneena taisteluopetuksensa päättymisestä, tämä ei ikimaailmassa tukisi ainoatakaan Jaarli Rohkean hanketta ja hyvä niin. Vastapuolelle tämä saattaisi toki asettua milloin vain, mutta se oli jo toinen tarina. Vastakkainen poliittinen näkökanta saattaisi tosin repäistä milloin tahansa tulehtuneen haavan Magnusin ja hänen pikkusiskonsa välille, mikäli poliittisista asioista alettaisiin todella keskustella hänen tupansa päivällispöydässä.


Arvid murahti ja jatkoi hehkuvien hiilien hämmentämistä. Sekin olisi tietysti omanlaisensa ongelma: siis se, jos vanhin poika olisi kiihkomielisesti yhtä mieltä ja nuorin tytär toista. Varsinkin kun tiesi, miten pirun itsepäinen ja taipumaton Anette oli. Oli sitä helpommastakin mennyt perheen perintöshaalit riekaleiksi.


Sellaista Arvid ei halunnut, sillä hän tiesi, että perhe oli tärkeämpi kuin yksikään poliittinen paskanpuhuja tai yksikään niistä yksisilmäisistä ja typeristä aatteista, joita ihmiset tuntuivat aika ajoin historian roskakorista kaivelevan. Arvid ei olisi halunnut perheeseensä sellaisia vedenjakajia, hän vain toivoi, että kaikki tulisivat juttuun keskenään.


Tee alkoi viheltää pannussa, joten Arvid veti sen pois tulelta ja otti sitten kintaalla kahvasta kiinni. Hän kaatoi puiseen kuksaansa pienen maistiaisen ja totesi, että tee oli kuumaa, hyvää ja virkistävää. Ahjossa tuli rätisi taas iloisesti ja palavan kivihiilen tuoksu sekoittui teenlehtien virkistävän luonnolliseen ja puhtaaseen vivahteeseen. Ulkoa, sepänpajan harvojen seinälautojen välistä, tuulahti sisään annos aamuöistä pakkasilmaa, joka raikasti tuoksumaailmaa sekin omalta pieneltä osaltaan.


Tuoksujen ja tunnelmien kavalkadi huuhtoi ikävät ajatukset pois Arvidin mielestä ja tuttu tunnelma sai Arvidin hymyilemään.


He olivat niin onnekkaita, kun saivat asua täällä pohjoisessa, kaukana kaiken maailman sotkuista. Jos vain kaikki jatkuisi näin, vaikka ikuisesti tulevaisuuteen, hän olisi loputtomiin kiitollinen kaikille tuntemilleen jumalille. Arvidille maailma oli juuri siinä, eikä hän missään nimessä halunnut sotkea itseään tai perhettään yhteenkään ulkomaailman turhuuteen.


---


Camille oli tapansa mukaan laittanut kaikille tukevan aamupalan, jolla nuoret jaksaisivat aina lounasaikaan saakka. Ovenpamahdukset tuvan puolelta kertoivat, että Magnus ja Gunnar lähtivät kouluunsa kahdeksalta, Anette vain hieman myöhemmin. Arvid näki pajansa ikkunasta, kun viimeinenkin tulevaisuuden lupauksista hävisi nousevan auringon pakkasilmaan. Siinä vaiheessa hän laski vasaransa alasimen päälle ja päätti käydä vilkaisemassa, olisiko Camillen aamupalasta enää mitään jäljellä. Hän aukaisi tuvan ja sepänpajan yhdistävän oven ja harppoi keittiöön, jossa Camille viimeisteli jo täyttä päätä aamupalan tiskejä.


“Laittaisit sen oven kiinni, sieltä vetää.”


Arvid totteli, niin kuin aina. Hän rakasti kivihiilen katkua ja sitä, kuinka sen jäljittelemätön tuoksu sekoittui kuumenevien rautapisaroiden terävään katkuun, mutta hänen intohimonsa ei ollut yrityksistä huolimattakaan tarttunut muihin perheenjäseniin. Silti hän oli mukautuvainen, eikä pahastunut siitä, ettei vaimo nähnyt asioita samoin.


Aamupala oli nähtävästi mennyttä, jäljellä oli enää vain yksi voideltu leivänkannikka. No, sen ymmärsi. Lapset tarvitsivat rakennusaineensa kasvaakseen siinä missä Arvid taisi kasvaa enää vain leveyssuuntaan. Silti, kiitollisena tästäkin, Arvid suikkasi suukon tiskaavan Camillen otsalle ja nappasi pöydällä lojuvan viimeisen voileivän mukaansa. Sitten hän kiiruhti yläkertaan.


Aamun kolmatta teekupposta juodessaan hän oli päättänyt toimintastrategiansa. Hän tiesi toimivansa hieman väärin, ettei kunnioittanut Magnuksen rajoja ja oikeutta yksityisyyteen, mutta Arvid perusteli asian itselleen sillä, että poika oli kuitenkin vielä alaikäinen. Isänä hänen täytyi olla edes jossakin määrin tietoinen siitä, mitä hänen perheessään tapahtui: varsinkin, jos sellaisella tiedolla saattoi välttää isomman perhekonfliktin.


Arvid käveli poikien huoneen ovelle pysähtyen kynnyksellä epäröimään vielä hetken. Sitten hän koputti rystysellä puiseen oveen, vaikka tiesikin, ettei kumpikaan pojista olisi paikalla; juurihan hän oli nähnyt kuinka näiden selät olivat kadonneet aamun hämärään pakkasilmaan. Silti hän odotti pari sekuntia ennen kuin avasi oven.


Huone oli siisti ja järjestyksessä, niin kuin aina. Camille oli aina vaatinut lapsilta siistiä asumista ja päivittäinen siisteys kuului kollektiivisesti kaikkien perheenjäsenten vastuulle. Arvidin täytyi tunnustaa, että oppi oli todennäköisesti mennyt paremmin perille pojille kuin isälle, sillä hän oli heidän perheensä pahin sottapytty. Silti hän ei voinut olla tuntematta pientä ylpeyttä kuullessaan, kuinka tuttavaperheiden teini-ikäiset lapset eivät olleet omaksuneet minkäänlaisia siisteyskäsityksiä ja tätä aiheutettua kaaosta vanhemmat sitten tuskailivat vuodesta toiseen. Arvid ei ymmärtänyt, mikseivät vanhemmat tehneet asialle mitään - hehän niitä aikuisia olivat ja heidän tehtävänsä oli vaatia lapsia toimimaan säällisellä tavalla. Arvid ei halunnut ajatellakaan, millaisiin haasteisiin tuttujen salliva kasvatusmetodiikka törmäisi viimeistään siinä vaiheessa, kun heidän lastensa teini-iät alkaisivat oikein kunnolla painaa päälle.


Mutta ne murheet olivat muiden vanhempien murheita ja Arvidilla oli kosolti omiakin mietteitään tuona kyseisenä pakkasaamuna. Niinpä hän palautti ajattelunsa takaisin nykyhetkeen ja kurtisti kulmiaan. Hän ei ollut tekemässä siisteystarkastusta, vaan pikaista tiedusteluretkeä. Arvid harppasi muutamalla askeleella suoraa päätä poikien sänkyjä erottavalle yöpöydälle ja avasi varovasti sen vetolaatikon. Laatikko avautui naristen, muttei paljastanut sitä, mitä hän olisi eniten toivonut: päiväkirja oli kadonnut. Laatikko oli itse asiassa täysin tyhjä, joten Arvid työnsi sen kiinni.


Hän seisoi hetken aloillaan ja tunsi, kuinka nolostuminen hiipi uudelleen esiin mielen takapihalta, jonne hän oli onnistunut sen jo kerran hautaamaan. Parhaasta järkeilystään huolimatta hän tunsi olonsa likaiseksi sillä tavalla tungetellessaan. Hän ei todellakaan voisi (tai haluaisi) tutkia jokaista mahdollista paikkaa, sillä silloin voisi tahtomattaankin törmätä johonkin kiusalliseen. Arvid käytti hyvän tovin miettiessään, mihin poika olisi voinut kirjansa piilottaa. Hänen silmänsä hakeutuivat kerta toisensa jälkeen kirjahyllyyn, joten hän tarkasti sen, mutta hyllyn kirjat olivat kuitenkin kaikki romaaneja vanhasta maailmasta tai karkealle paperille painettuja, halpahintaisia seikkailusarjakuvia. Kallisarvoisesta, nahkakantisesta kirjasta ei näkynyt jälkeäkään.


Arvid katseli ympärilleen ja totesi kirjoituspöydän olevan seuraavaksi loogisin paikka. Hän vilkuili sen läpi ja tarkasti molemmat vetolaatikot pintapuolisesti, mutta kirjaa ei näkynyt.


Hän puuskahti ja istahti samalla Magnuksen sängylle pohtimaan tilannetta. Arvid hautasi ison leukansa känsäisiin käsiinsä. Oliko poika saattanut ottaa päiväkirjan mukaansa kouluun? Ei kai sellaista opusta saattanut noin vain piilottaakaan mihinkään? Ja ei kai yksikään poika näyttäisi kavereilleen kirjoittamaansa päiväkirjaa? Eikö sellaista pidettäisi hieman… akkamaisena? Eikö siitä kiusattaisi tai tehtäisi pilkkaa tai jotakin? Aivan varma Arvid ei asiastaan voinut olla, sillä jotenkin uusi sukupolvi tuntui aina tekevän asiat eri tavalla kuin aikaisemmat, jos ei mistään muusta syystä niin ainakin kiusallaan. Moni asia, jotka olivat olleet tietyllä tavalla, olivat nyt toisella tavalla - eikä Arvid aina ymmärtänyt, miksi niin oli. Eikä kai hänen tarvinnutkaan.


Mutta se ainakin oli varmaa, ettei kirja enää lojunut missään huoneessa. Eikä Arvidilla ollut halua alkaa penkomaan paikkoja sen enempää. Hän oli itsekin ollut nuori poika joskus ja tiesi kyllä vallan hyvin, ettei kaikkia nuoren pojan salaisuuksia oltu tarkoitettu vanhempien tietoon. Jos pojilla olikin jossakin jemmassa jokin tuhmien tarinoiden kokoelma tai pari salasavuketta, ne saisivat nyt olla. Hän ei ollut huoneessa tutkimassa teinien peruskolttosia, vaan hankkimassa ymmärrystä siitä, mitä olikaan kirjan sivuilla ohimennen nähnyt.


Siksi Arvid lopetti tutkailunsa ja teki nopeasti pikaisen inventaarion mielessään. Tämän ei-sallitun tutkimusretken lopputuloksena hän tunsi olevansa edelleen moraalisesti vaaleanharmaalla alueella. Hän oli etsinyt vain yhtä asiaa, eikä ollut löytänyt sitä - eikä ollut sittemmin laajentanut etsintöjään, vaan pysyttäytyi tiukasti siinä mitä haki.


Silti - etsinnän lopputulos tuntui ei-tyydyttävältä ja Arvid joutui todella vastustamaan haluaan jatkaa selvitystyötään.


Pitäisikö minun vain kysyä?


Arvid pohti tätä näkökantaa hetken. Se vaikutti päällisin puolin järkevämmältä - ja hitokseen moraalisemmalta kuin tutkia samaa asiaa salassa omin päin. Mutta valitettavasti tässä - niin kuin monissa muissakin helpoissa ratkaisussa - toteutuspuoli tekisi käytännön kokeilun puolimahdottomaksi. Magnus oli umpimielinen poika, eikä normaalioloissakaan jakanut omia mietteitään julkisesti. Hän ei varmasti sanoisi sanaakaan, jos isä ryhtyisi tiukkaamaan. Kovan paikan tullen Magnus napsahtaisi kiinni ja lukkoon kuin jokisimpukka ja siinähän sitä sitten oltaisiin.


“Helkkari”, Arvid murahti.


Hän nousi ylös sängyltä ja oikaisi Magnuksen peitteeseen tulleen painauman hajamielisesti. Hän ei halunnut sotkea poikien vaivalla pitämää siisteyttä (eikä jättää käynnistään jälkiä). Siksi hän teki parempaa työtä sänkyä silottaessaan kuin olisi normaalisti oman sängynpuolikkaansa kohdalla tehnyt. Sen vuoksi hän kai sitten sen lehdykän näkikin.


Sängyn alta pilkotti paperinkulma. Se olisi voinut olla kuin mikä tahansa lattialla lojunut suttupaperi. Arvid ei olisi kiinnittänyt siihen huomiota, ellei olisi huomannut sen olevan värillinen. Painovärilliset tuotokset olivat Yggdrasilissa erittäin kalliita ja harvinaisia, sillä niitä kykeni tuottamaan ainoastaan Tjorbjörnin paino ja ukko Tjorbjörn osasi kyllä pitää hinnat tapissaan. Riistohintojen vuoksi useimmat kauppiaatkin painattivat mainosmateriaalinsa mustavalkoisena, jos eivät muuten, niin Tjorbjörnin tulonansaintamallia vastaan protestoidakseen.


Arvid kurtisti kulmiaan ja veti paperin esiin.


SINÄ JALON POHJOISEN SOTURI


Haluatko keskustella avoimesti yhteiskunnallisista asioista?


Oletko sitä mieltä, että Björn Reiristä on tullut vuosien aikana liian vapaamielinen?


Oletko huolissasi, miten Pohjoinen Veri säilyy puhtaana lapsenlapsillemme?


Tule kuuntelemaan Jaarli Rohkeaa Björn Reirin valtiosaliin tänä torstaina kello viisi iltapäivällä. Tilaisuudessa on mahdollisuus keskustella avoimesti siitä, mihin suuntaan Pohjoisterritorion politiikkaa tulevina vuosina halutaan viedä.


Erityisesti sotilaiden läsnäoloa toivotaan. Tilaisuus on vain kutsullinen.


Paperin yläkulmassa komeili virallinen Björn Reirin tunnus, karhunpää, jota ympäröivät kaksi karjahtelevaa suden päätä. Tarkalleen ottaen se kai oli Jaarli Ulfrikin insignia, mutta kuka niistä nyt pysyi perillä? Ehkä jostakin oli kaivettu esiin vanhat logot vanhasta tottumuksesta.


Läystäkkeen kertoma tarina oli kuitenkin perin kummallinen. Arvid raapi päätään ja käänteli paperia. Se vaikutti Björn Reirin viralliselta painatustyöltä, eikä siinä ollut sinänsä mitään kummallista. Jaarlit olivat teettäneet sellaisia kutsulappuja ja virallisia tiedotteita niin pitkään kuin hän muisti, muttei niiden tekstissä yleensä kyllä ollut sellaista sävyä. Tuota jotenkin mystistä, omituisen pahaenteistä taustavirettä, joka sai niskavillat pystyyn. Ja sitä paitsi, miksi ihmeessä Arvid näki lapun nyt vasta ensi kertaa? Yleensä tällaiset paperit jaettiin kaikille kotiin tai ainakin talon isännälle. Lopuista kylän juorutoimisto piti kyllä huolen.


Mutta tätä arkkia hän ei ollut koskaan nähnyt. Hän olisi sen kyllä muistanut. Eikä kylän aina herkkävireinen juorukellokaan ollut kilahtanut asian tiimoilta.


Arvid kurtisti kulmiaan ja pohti hetken seuraavaa askeltaan. Jos Magnus olikin napannut tämän paperin postipinosta ja unohtanut toimittaa sen hänelle, se oli asia sinänsä. Mutta jos hän oli tarkoituksella yrittänyt pimittää sellaista isältään… sellainen oli jo kokonaan toinen asia. Sellainen ei ollut hyväksyttävää, sillä Arvid oli kuitenkin mies talossa. Päätäntävalta oli viime kädessä hänellä (vaikka hän viisaana miehenä usein varmistikin kantansa Camillelta), mutta että kakaroilla… niin pitkälle Arvid ei ollut valmis menemään.


Hän huokaisi raskaasti tajutessaan ilmiselvän asian: nyt hän ei voisi enää nuuskia ja kierrellä totuutta. Viimeistään tätä asiaa Arvid joutuisi kysymään pojaltaan.


Hän käänsi katseensa uudelleen paperiin. Hänen huomionsa kiinnittyi vielä kerran viimeiseen lausahdukseen. Mitä tarkoitti kutsullisuus tässä yhteydessä? Oliko tämä paperi kutsu itsessään, vai oliko jossakin vielä erillinenkin kutsu? Ja kenelle niitä olikaan toimitettu? Oliko tämä paperi alun perinkään tullut postissa vai jotakin muuta reittiä?


Onko Gunnarillakin sellainen?


Arvid kääntyi vilkaisemaan Gunnarin sänkyä, mutta tajusi sitten ilmeisen. Hänen olisi tehtävä se, mitä hänen olisi pitänyt alun alkaenkin tehdä: kysyä vastaus Magnusilta ja luovia sen mukaan sitten eteenpäin. Sellainen oli suoraselkäistä, ei tällainen varjoihin kätkeytyvä puuhailu. Olipa poika sitten umpimielinen tai ei, nyt saisi ukko puhua. Aivan sama, vaikka kuinka tekisi mieli vaieta.


Tyytyväisenä päätökseensä Arvid nappasi omituisen neliväripaperin mukaansa ja sulki poikien huoneen oven.


“Oletko sinä nähnyt tällaista?" hän kysyi Camillelta heti alakertaan ehdittyään.


Tämän siniset silmät siristyivät, kun hän luki paperin läpi ja tuosta siristyksestä Arvid tiesi vastauksen jo ennen kuin Camille sanoi sanaakaan.


“Mikä ihme tuo on?”


“Niinpä.”


---


Kuten sanottua, Arvid oli perhemies sanan täydessä merkityksessä. Luonteeltaan hän oli pääosin hyvin leppoisa jättiläinen. Oli kuitenkin eräs asia, jota hän ei sietänyt. Tai no, itse asiassa kaksi, mutta ne liittyivät toisiinsa.


Hän ei pitänyt salaisuuksista perhepiirissä. Ei, vaikka jotkut asiat olikin syytä pitää pienen piirin tiedossa. Ja vaikka joskus oli käytännön pakkokin.


Hän ei liioin pitänyt siitäkään, että hänelle jätettiin asioita kertomatta.


Kun tavanomaisesti ah-niin-leppoisa jättiläinen saavutti tietyn mielenkuohun tilan, hän ei ollut helposti leppyvää sorttia. Oli turha kuvitellakaan, että hän rauhoittuisi omia aikojaan.


---


Päivän mittaan Arvid yritti takoa muutamaa tilausmiekkaa, mutta hänen pajavasaransa iski liian lujasti ja hänen otteensa olivat muutenkin aavistuksen liian julmat. Työstä tuli sutta ja sekundaa ja hän tiesi jo takoessaan, ettei päivän tuotoksia kehtaisi tarjota sotilaille. Ne kelpaisivat metsästäjille harjoittelumiekoiksi, mutteivät oikeastaan mihinkään muuhun.


Silti hän takoi hampaat irvessä pari vartta valmiiksi, oikeastaan vain siksi, että oli lämmittänyt ahjoa koko aamun, eikä nuukana miehenä halunnut lämmön menevän hukkaan. Miekoista ei tullut kaksisiakaan ja siksi Arvid käytti jälkilämmön siihen, että sulatteli muutaman jämäkappaleen yhteen ja valoi niistä uusiokäyttöä varten rakeisen harkon. Sitten hän totesi, että hänen päivänsä olisi täysi ja lähti kohti Einarin kapakkaa.


Hän oli ansainnut oluen. Sen samaisen, joka häneltä oli edellispäivänä jäänyt juomatta.


---


Einar Jakobssonin perhe oli pitänyt kapakkaansa samassa korttelissa kokonaisen kolmen sukupolven ajan. Nykyinen baarinpitäjä Einar oli perinyt sen aikanaan samalla tavalla kuin Arvid oman sepänpajansa. Saatuaan kapakan omiin nimiinsä, Einar oli pitänyt sen pääosin ennallaan. Ainoana muutoksenaan Einar oli laajentanut kapakkaa rakentamalla sen eteen terassin, josta oli tullut kesäisin erityisen suosittu pysähtymispaikka. Lisäksi noin viittä vuotta aikaisemmin Arvid oli takonut tälle ison nipun kiinnikkeitä harjakattoa varten, ja niiden avulla Einar oli kattanut koko terassin niin, että siellä tarkeni juoda kuivassa, vaikka ulkona vihmoisi vettäkin. Eikä Einar olisi ollut Einar, ellei hän olisi teettänyt remontissa jotakin pientä luksustakin: talvipäivänseisauksen juhlien aikaan Einar raotti erästä varta vasten kattopeltiin rakennettua luukkua, jotta saattoi sytyttää terassin keskelle tulet. Niiden valkeiden ympärillä oli sitten koko lähitienoon miesten hyvä juoda ja parantaa maailmaa äänettömille pikkutunneille saakka, vaikka pakkanen ympärillä paukkuikin.


Nyt valkeita ei kuitenkaan näkynyt, sillä päivä oli kirkas ja varsinainen asiakasryntäys koittaisi vasta loppuviikosta ja töiden loputtua. Einarin krouvissa tiistainen alkuiltapäivä ei ollut erityisen kiireinen hetki.


Itse Einar löytyi baaritiskin takaa jynssäämästä puhtaaksi pahasti kolhiintunutta ja melko törkyistä tinatuoppia. Kyseinen malja oli nähnyt sen verran monta maljapuhetta ja kippis-kolausta, että Arvid epäili saisiko siitä koskaan erityisen puhdasta. Einar kuitenkin yritti, ei kai hänellä paljoa muutakaan tekemistä ollut. Ja ymmärsihän Arvid seppänä ystävänsä nuukailua. Vastaavanlainen kolpakko olisi hä-nenkin tekemänään ja parhailla kaverialennuksilla ollut huomattavan hintava.


“Päivää! Sehän on minun lempiseppä!”


Arvid hymyili. Hän oli teknisesti ottaen kylän ainoa seppä.


“Ja se on minun kolmanneksi mieluisin juottolan isäntäni!”


Einar naurahti.


“Kaljaako sitä pistetään... jo tähän aikaan?”


“Anna lorottaa.”


Einar kaatoi runsaan annoksen suoraan puutynnyristä puhdistamaansa tinatuoppiin - siihen samaan, joka oli varmaankin nähnyt pari sisällissotaa - ja tyrkkäsi sen sitten Arvidin eteen. Hän kirjasi muistilokeroihinsa juomien hinnan ja siitä Arvid muisti, että hänen pitäisi taas maksaa jossakin välissä piikkinsä pois. No velkojen tasaus saisi koittaa jonakin muuna päivänä kuin kyseisenä tiistaina, sillä hänen käteiskassansa oli vähissä. Arvid kyllä luottaisi ystäväänsä laskutoimitusten oikeellisuudessa ja Einar puolestaan luottaisi siihen, että aivan varmasti Arvid maksaisi piikkinsä aikanaan pois. Kummastakaan ei ollut epäilystäkään.


“Mikäs se miehen tänne ajaa parhaaseen takoma-aikaan?”


“Perkelöittää niin pirusti.”


“Mikäs se nyt sillä tavalla iskee mielen päälle?”


Einar oli kaivanut esiin toisen tinatuopin, jota saattoi hinkata. Tuokaan tinatuoppi ei ollut erityisen juhlavassa kunnossa. Lisäksi Einarin puhdistusrätti näytti siltä, että edellisessä sisällissodassa sitä oli todennäköisesti käytetty jonkun poloisen sisälmyksien vatsaontelossa pitämiseen.


Arvid työnsi nämä ajatukset mielestään ja kulautti kaljaansa aimo hörpyn. Se ainakin maistui maltaalle, ei lainkaan sisäelimille. Sitten hän kaivoi taskustaan esiin Magnusin sängyn alta löytämänsä paperin:


“Oletkos tällaista nähnyt?”


Einar kumartui paperia kohti ja jynssääminen taukosi hetkeksi. Hän luki paperin läpi hieman samaan tapaan kuin Camille vain paria tuntia aikaisemmin. Siitä Arvid tiesi - juuri niin kuin vaimonsakin kohdalla - mistä tarkalleen ottaen tuuli; Einar ei ollut nähnytkään mitään vastaavaa.


Se oli yllättävää.


Todella yllättävää.


“Uusi se oli minullekin”, Arvid sanoi ennen kuin Einar ehti sanoa mitään. “Löysin tämän juniorin huoneesta tänään.”


“Mikä perhana tuo oikein on?”


Einar luki lapun uudelleen läpi ja raaputti sitten kynnellään Björn Reirin logoa. Arvid arvasi, mitä tämän täytyi miettiä - he olivat tunteneet toisensa niin pitkään, ettei sanoja aina tarvittu. Einar tutki tietenkin, oliko logo oikea vai väärennös. Hän halusi ensin selvittää, oliko kyseessä kenties jonkun onnettoman koltiaisen tekemä huono pila vai jotakin muuta. Ja epäilemättä hän totesi sen saman kuin Arvid aikaisemmin: kyseessä oli virallinen Tjorbjörnin painotyö, ei mikään keskenkasvuisten vuohenverellä, tuohisapluunalla ja koverretulla perunalla töhertämä jäljennös.


Einar katseli paperia ja Arvid saattoi suorastaan kuulla ajatusten sinkoilevan ystävänsä pääkopassa. Yggdrasilin kaltaisessa pienessä kylässä kaikkein parhaiten asioista perillä taisi olla kylän sielunpaimenena toimiva tietäjä, Bogenhagen. Mutta jos katsantokantaa laajennettiin maallisempiin ympyröihin, asioista hyvin perillä olevien listalle kiilasi muitakin ammattiryhmiä. Koko kylässä oli oikeastaan kolme suurta tietotoimistoa; ja koska kapakanpitäjä edusti Yggdrasilin miehille hyvin pitkälti samaa kuin torikauppias naisille, oli suunnaton ihme, ettei Einar ollut kuullut asiasta pihahdustakaan. Se tarkoitti, että kutsu oli jaettu todella pienelle piirille ja vain hyvin tarkkaan valitulle väelle.


Erityisen niukkasanaiselle väelle.


“Jassoo”, Einar vastasi venytellen raapien samalla partaansa. “Enhän minä mistään mittään tierä, mutta minulle tuo kertoo, että halutaan paikalle vain ihan tietty porukka.”


Arvid tutkaili painotuotetta ja nyökkäsi.


“Mistähän hitosta tässä on kyse?”


Einar katseli Arvidia vakavana, nappasi sitten tinatuoppiin itselleenkin kolpakollisen. Hän siemaisi oluttaan ennen kuin vastasi.


“Oli mitä oli, mutta en usko, että tuosta seuraa mitään hyvää.”


---


Kapakkareissut parhaaseen työaikaan eivät olleet Arvidin tapaisia, hän kun oli varsin velvollisuusorientoitunut ihminen ja keskittyi aina ensisijaisesti huolehtimaan perheensä hyvinvoinnista. Koko päivä oli kuitenkin tuottomielessä mennyt harakoille jo siinä vaiheessa, kun hän oli suuttunut pimitetystä lappusesta. Pahempaakin: jos koksin hinnan ja Einarin kapakassa nautitun oluen otti huomioon, koko päivä oli valunut tappiolle. Koska Arvid oli käytännön mies, hän tiesi, ettei voisi jatkaa niin. Seuraavana päivänä hänen olisi urakoitava kaksin verroin ja tehtävä kahden päivän työt. Silloin miekkojen ei sopisi olla sekundaa, sillä kaupunginvartio odotti toimitusten tulevan aina ajallaan.


Arvid päätti tarttua härkää sarvista ja palasi kapakasta takaisin kotiin hyvissä ajoin. Hän oli valmiina poikien saapuessa koulusta ja heti, kun Magnus astui ovesta sisään, hän ja Camille pysäyttivät tämän.


“Istus alas, poika.”


Magnus - vaikka olikin jo miehen mitassa ja voimiltaan kehittynyt kauaksi lapsuuden honteluudesta - oli edelleen henkisesti vajaamittainen ja sen vuoksi alistui lähes välittömästi isänsä auktoriteetin ikeeseen. Hän istui kuuliaisesti keittiön tupapöydän ääreen. Camille katsoi miestään, sitten vanhinta poikaansa ja selvästi yritti päätellä, oliko tässä kyse mies-miehelle-tyyppisestä asiasta vai olisiko hänen sekaantumisensa sallittua. Ilmeisesti hän päätyi jälkimmäiseen vaihtoehtoon - niin kuin Arvid oli itse asiassa toivonutkin - sillä hän istui poikaansa vastapäätä ja jäi odottamaan, mitä perheenpäällä olisi sanottavaa.


Arvid meni suoraan asiaan. Hän jäi seisaalleen, mutta pamautti löytä-mänsä painolappusen keittiön pöydän tikkuiseen pintaan niin, että jysähti. Magnus vilkaisi paperia ja antoi ilmeensä muuttua. Tuosta muutoksesta Arvid tiesi, ettei poika nähnyt lappua ensi kertaa.


“Mikäs se tämä on?"


Magnus mietti hetken.


“Näyttäis lehtiseltä.”


“Eipäs ruveta nenäkkääksi, poika. Antaas kertoa, mistä tällainen on tullut?”


“Jostakin mä sen löysin.”


“Missäs se ‘jostakin’ on?”


“Jossakin vaan.”


“Magnus”, Camille puuttui puheeseen hiljentäen molemmat miehet. Magnus kääntyi äitiään kohti ja se taisi tepsiä, sillä voimakas uhma tuntui sulavan pojan kasvoille. Alistuminen kesti vain hetken - juuri sen verran, että sen ehti nähdä, jos osasi katsoa - ja sitten päättäväinen ilme palasi pojan kasvoille.


“Sotilaat jakoi näitä muutamille tyypeille.”


“Kenelle tyypeille?" Camille jatkoi.


“Muutamille… sopiville tyypeille. Sellaisille, jotka tajuaa asiat.”


“Mitkä asiat?”


“En mä halua ruveta jankkaamaan näistä”, Magnus ärähti. “Kai mullakin nyt on oikeus omaan elämään?”


“On”, Camille sanoi isommalla kärsivällisyydellä kuin Arvid olisi pojalleen suonut, “mutta tällainen asia… tällainen poliittinen asia… Ymmärrätkö, että minä ja isäsi emme ole kuulleet tästä asiasta ennen kuin nyt. Emme yhtään mitään. Kai sinä ymmärrät, miten oudolta se vaikuttaa?”


“Sotilaat sanoi, että tämä on pienen piirin hommia.”


Arvid näki, kuinka Magnus hieman röyhisti rintaansa näin sanoessaan. Ylpistymisen ele oli ymmärrettävä, mitäpä muuta teinipoika halusi kuulla kuin olevansa erityinen? Silti ele sai Arvidin vatsan muljahtamaan.


“Poika: mikä on tämä pieni piiri? Ja mistä tässä paperissa oikein puhutaan? Poliittiset päätökset puhutaan auki kansankäräjillä, ei niitä pienissä saleissa suhmuroida.”


“Ai niin kuin se ukko Ulfrik teki?" Magnus sihahti yhtäkkiä. “Juoksutti Vladin kuolemaan vain siksi, että sai sotilaan valvomaan hutsun tyttärensä miehissä ramppaamista?”


“Mag-NUS!” Camille ärähti. “Mistä ihmeestä sinä olet - -”


“No sehän Asa on! HUTSU, joka jakelee itseään kaiken maailman ulkopuolisille! Jos minulta kysytään, niin hyvä, että koko perheestä päästiin! Pohjoisterritorio ei pysy ennallaan, jos tänne päästetään kaiken maailman ristiverisiä saastuttamaan maat ja mannut omilla äpärillään!”


“Mistä ihmeestä sinä - -”


“Antakaa jo OLLA!” Magnus huusi ja pomppasi pystyyn niin rajusti, että tuoli kaatui selälleen. Ennen kuin kumpikaan vanhemmista ehti reagoida, poika oli jo painellut ulko-ovesta pimenevään iltaan. Selkeäksi päätepisteeksi argumentilleen hän pamautti raskaan puuoven kiinni niin kovaa, että koko tupa jysähti.


Sitten hän oli poissa.


Arvid katsoi vaimoaan. Tämän silmät olivat järkytyksestä suurenneet.


“Mistä ihmeestä hän oikein puhuu?" Camille kysyi.


Arvid urahti. Hän pystyi päättelemään kiukkuisista sanoista aivan riittä-västi. Lisäsi hän aavisteli, että tilanne tuskin lähtisi lientymään itsestään.


Seuraavanakin päivänä miekat saattaisivat olla sekundaa ja työjonon jättämä vain kasvaisi.


Mutta ei niillä väliä, perhe tuli aina ensin.


“En tiedä mistä poika on tuollaista roskaa päähänsä saanut. Mutta jumalat minua tarkkailkoot, aion ottaa asiasta selvää.”

Vuoristossa, keskellä lakeita lumihuippuja, talviaamun aurinko kohosi hitaasti kohti lakipistettään. Kultaiset säteet saivat vuorenrinteitä ja syviä laaksoja peittävän rikkumattoman lumihangen loistamaan kaikissa oranssin ja keltaisen sä-vyissä. Sellaisen värikylläisyyden keskellä koko vuoristo tuntui aivan unenomaiselta harhanäyltä, jotenkin kutsuvan lämpimältä ja tuttavalliselta; aivan kuin värikkäältä untuvapeitolta, joka suorastaan kutsui matkamiestä levähtämään.


Kaikki tämä oli tietenkin harhaa, sillä kylmässä todellisuudessa kuvankaunis vuoristo oli armoton, tappavan vaarallinen paikka ja siellä selvisi vain, jos tiesi tarkkaan mitä teki ja pysyttäytyi viisaasti siinä. Lepohetket kylmän erämaan keskellä oli syytä säännöstellä tarkasti - ainakin, mikäli aikoi vielä jatkaa matkaansa pysähdyksestä nauttimisen jälkeen.


Keskellä tätä kaikkeutta, korkealla harjun laella, sijaitsi Ginnungagap-niminen, lähes unohdettu vuoristomökki. Se oli rakennettu miltei puolitoista vuosisataa aiemmin tukevasta kelohongasta jotakin sellaista tarkoitusta varten, jonka kaikki olivat jo aikaa sitten autuaasti unohtaneet. Mökki oli valtaisan suuri - ja itse asiassa Ginnungagapin kutsuminen hirsimökiksi oli suunnilleen samanlainen alitulkinta kuin olisi kutsunut Geirangerfjordia pikku puroseksi. Valtavista tukeista käsin rakennettu rakennus oli mahtava kuin kartano, sen tuloaula oli kahden kerroksen kokoinen halli ja sen molemmissa siivissä sijaitsi tiloja isonkin joukon majoittamiseksi tuntureiden ankaran talven yli. Kartanon sisältä löytyikin makuusoppia, saleja ja huoneita sen verran, että se kykeni majoittamaan mukavasti Jaarlin, hänen seurueensa ja heidän henkivartijansa - hyvinkin viitisenkymmentä henkeä. Eikä siltikään tulisi vielä ahdasta.


Huvilan pääaula oli valtaisa, kahden kerroksen kokoinen sali, jonka keskellä nökötti suuri luonnonkivistä muurattu takka. Tulisijan jykevä savupiippu kohosi korkeuksiin ja katosta läpi. Silti, niin suuri kuin takan kivimassa olikin, edes se ei riittänyt pitämään lämpimänä kuin pääsalin ja muutamia lähimmistä huoneista - niistä, joihin johti ilmanvaihtoräppänä pääsalista. Muihin huoneisiin oli viritetty pieniä kamiinoita, joita lämmittämällä nekin sai tarvittaessa lämpenemään. Kuitenkin, tuona päivänä mökissä majoittuva seurue oli kartanon koon huomioon ottaen niin pieni, ettei reunahuoneiden lämmittämiseen ollut syntynyt minkäänlaista tarvetta. Asukkaat olivat vain jakautuneet pääaulaa ympäröiviin, kaikkein lähimpiin makuukammareihin, joita oli riittänyt jokaiselle aivan ikioma, kun kerran asukkaitakin oli vain neljä.


Sellaisessa miljöössä he tunsivat välillä olevansa maailmankaikkeuden viimeiset asukkaat valtaisassa, hylätyssä hirsikaupungissa.


Ja toisaalta, kun otti huomioon sen pitkän matkan - sekä fyysisen että henkisen - joka heidän ja muun maailman välillä vallitsi, ajatus kaiken kattavasta yksinäisyydestä ei ollut aivan tuulesta temmattukaan.


---


Ulkoa päin kelohonkahuvilaa katsellessa se vaikutti itse asiassa pienemmältä kuin mitä se todellisuudessa oli. Virhetulkinta johtui tietenkin ympäristöstä - kauniista pohjoisen kumpuilevasta vuoristosta, jonka äärettömän lakeuden keskellä mökki tuntui tietävän paikkansa. Kaikessa jylhyydessään Jaarlin kesäkartano oli maisemaan soveltuva ja vaikutti jotensakin yhtä ikuiselta kuin vuoret ympärillään.


Huvilan julkisivun edessä kulki katettu terassi, jonka kuluneilla laudoilla saattoi tarkkailla lumisia lakeuksia kaikkiaan kolmeen eri ilmansuuntaan. Sijainnissaan arktisen maailman katolla huvila olikin kerrassaan loistava tähystyspaikka kaikkiin ilmasuuntiin - ja sellaisena tietysti täydellisen tavoittamaton ja eristäytynyt suojapaikka koko muun maailman vaaroja vastaan.


Tuona kyseisenä aamuna - kuten useina muinakin Ginnugagappin aamuina - tuolla kyseisellä terassilla istui keinutuolissa eräs tietty nuori vaaleahiuksinen nainen, jonka vatsakumpu pömpötti hieman villaviltin alta.


Aamun kultainen hetki oli aina ollut Asa Ulfriksdottirin lempihetki koko päivässä. Kyseinen vuorokaudenaika oli täsmällinen, lyhyt ja sen saattoi epähuomiossa ohittaa helposti; kellosta katsottuna se seurasi noin puolen tunnin viiveellä hyvinkin tunnettua, aamun siniseksi hetkeksi kutsuttua ohikiitävää kellonlyömää. Sininen hetki ei ollut aivan Asan mieleen, sillä se muistutti häntä liikaa siitä yöstä, jota aurinko kovaa kyytiä ajoi pois, mutta kultainen hetki kaikissa kuparin sävyissä kajastavine lupauksineen oli enemmän Asan mieleen. Siinä missä sininen hetki edusti yön heikkenevää valtaa, kultainen hetki edusti koittavaa päivää ja kaikkea sitä toivoa, joka tulevaisuuteen oli latautunut.


Lähes joka aamu Asa vietti kultaisen hetkensä yksin Ginnungagapin mö-kin terassilla. Se oli yksinkertainen rituaali, joka ei kaivannut tuekseen koristeluita tai seremoniallisuutta: usein hänellä oli mukanaan pakkasmarjateetä tuomassa sisäistä lämpöä ja yllään keskivartalon (ja hiljalleen pyöristyvän mahansa) peittävä villaviltti. Sellainen järjestely toimi hyvin, kun vain muisti pitää huolen siitä, ettei viltin reuna vajunut liian alas, jolloin kylmä vuoristoviima pääsi osumaan turvonneisiin rintoihin. Talvinen puhuri ei todellakaan tehnyt hyvää, ei varsinkaan silloin, kun rinnat olivat muutenkin oudot ja turvonneet.


Asa tunsi nänniensä tykyttävän sydämenlyöntinsä tahtiin ja se sai hänet ajattelemaan ajan kulua. Kultaisina hetkinä Asalla oli aikaa muistella. Ja sellaiselle olikin tarvetta siinä tapahtumien kavalkadissa, jollaisena Asan elämä viimeiset vuodet oli näyttäytynyt.


---


Mikäli Asa oli pysynyt kalenterin käänteissä mukana, tuolloin elettiin jo joulukuun puoliväliä. He olivat saapuneet tuohon eristäytyneeseen ja lähes unohdettuun paikkaan maailman katolla arviolta noin kuukausi sitten ja sen jälkeen he vain olivat… eläneet, metsästäneet ja organisoineet Radio Nousevan Euroopan lä-hetyksiä. Asan entisen elämän hektisen sykkeen jälkeen sellainen kertakaikkinen pysähdys oli kaikin puolin tervetullut. Edeltävien kuukausien aikana meno oli yltynyt jopa välillä niin rajuksi, että hänen oli itsekin vaikea pysytellä mukana tapahtumien käänteissä.


Vain puolta vuotta aiemmin Asan maailma oli näyttänyt kovin erilaiselta. Edellisen kesän lopulla hän oli elänyt syvällä Federaation Zitadelle-nimisessä slummissa, jossa hänen päivänsä olivat kuluneet tanssikursseilla Lafayette-nimisen miehen studiolla. Tanssistudio oli ollut Asalle hyvä näköalapaikka tutustua vaivihkaa federalistien elämään herättämättä suurempia kysymyksiä, sillä toisin kuin kaikki muut, Asa ei ollut syntynyt, kasvanut eikä elänytkään Federaatiossa kuin vasta hyvin lyhyen aikaa. Ja koska Federaation sisäisen vakauden ylläpitämiseksi tarkoitettu vierauden pelko oli äärimmäistä, Asa oli myös joutunut salaamaan taustansa tarkasti.


Sellaiseen salailun täyttämän elämän keskellä Lafayetten tanssistudio oli ollut mitä oivallisin tähystyspaikka kanssakulkijoiden elämään. Ja jo pelkästään noiden arkisten askareiden tarkkailussa oli ollut Asalle yllin kyllin puuhaa. Federaation elämäntapa oli erilainen kuin kotopuolessa. Ei se ollut sen parempi tai huonompi, erilainen vain. Asa oli saanut huomata, että etelässä osattiin nauttia elämästä aivan samoin kuin pohjoisessakin, mutta ilon aiheet vain olivat kovin erilaiset. Toki, olihan elämä tietysti helpompaa siellä, missä luonto ei ollut aivan niin arktinen ja armoton kuin Pohjoisterritorioissa, muttei se suinkaan tarkoittanut, että ihmisissä itsessään olisi tämän helppouden johdosta ollut mitään sen suurempaa vikaa. Hyviä ja huonoja ihmisiä sielläkin eli, suunnilleen samassa suhteessa kuin pohjoisessakin. Eivätkä he olleet ollenkaan sellaisia pelottavia ja moraalittomia pervertikkoja, niin kuin toiset pohjoisessa halusivat ajatella.


Asa puolestaan oli elänyt kuin kuka tahansa paikallinen nuori nainen. Hän oli tehnyt hanttihommia henkensä pitimiksi, harrastanut tanssia puolivakavissaan… ja kaiken aikaa omaksunut tietoa siitä, miten etelässä elettiin. Se oli ollut hänen salaisen elämänsä nurjempi puoli, mutta ehdottoman välttämätön. Niin - sanottakoon se nyt suoraan - hän oli ollut vakooja.


Sellainen ammatinvalinta ei ehkä ollut aivan tavanomainen sellaiselle nuorelle naiselle kuten Asa.


---


Asan alkuperäinen syy siirtyä Pohjoisterritoriosta Federaatioon oli ollut selvittää, löytyisikö sieltä joku, joka kykenisi auttamaan heitä erään maagiseksi kuvitellun amuletin etsimisessä. Tämän amuletin oletettiin pitävän sisällään tietoa niistä nimenomaisista tapahtumista, jotka 127 vuotta aiemmin olivat suistaneet maailman raiteiltaan. Pohjoisterritoriossa historiallista tietoa oli yritetty vaalia, mutta yrityksistä huolimatta he eivät olleet onnistuneet tunkeutumaan tapahtumien nollapisteeseen - siihen lyhyeen hetkeen, jolloin asiat olivat peruuttamattomasti lähteneet menemään pieleen. He olivat toki jäljittäneet toisen aikakauden lopun muutaman tunnin tarkkuudella tiettyyn päivään ja ajanhetkeen, mutta mitä noiden tuntien aikana olikaan tapahtunut - sitä ei kukaan tarkalleen ottaen tiennyt.


Lopputulos sen sijaan oli kaikkien nähtävissä. Jotakin oli selvästi tapahtunut ja dramaattisen nollapisteen jälkeen oli koittanut kolmas aikakausi; ihmiskunnan kaaoksen ja yksinäisyyden aika, jossa he nyt tarpoivat päivästä ja vuodesta toiseen.


Mutta niin: Pohjoiseen oli siis kantautunut huhua siitä, että Federaation alueen läheltä olisi löydetty amuletti, jonka sisään vangittu Siri-jumalatar saattaisi tietää toisen aikakauden lopputapahtumista ennen kuulemattomia tietoja. He olivat saaneet tietonsa eräältä puolikuoliaaksi pelästyneeltä, vanhalta Ulkoalueiden kiertä-jältä, joka amuletin oli yhyttänyt nimettömästä, kuolleesta kivikaupungista. Vaikka huhuja sellaisista nollapistettä lähestyvistä artefakteista oli aiemminkin saatu, ne eivät olleet koskaan johtaneet mihinkään konkreettiseen, joten tuollakin kerralla epäiltiin varsin oikeutetusti, olisiko hankkeella mitään järkevää lopputulosta - varsinkin kun sydänjuuriaan myöden säikähtänyt mies ei osannut kovin tarkasti sanoittaa, mistä amuletti tarkalleen ottaen löytyisi. Mutta koska tilaisuus oli kerta kaikkiaan liian houkuttava, jotta sen ohi olisi vain voinut marssia, siihen oli päätetty tarttua. Ja koska amuletin karkea sijaintipaikka oli niin lähellä Federaation reunamuuria, oli päätetty kokeilla toista lähestymistapaa: haluttiin soluttautua vihollisvaltion muurien sisälle ja käyttää heidän mahdollisesti amuletista saamiaan tietoja hyö-dyksi etsinnässä.


Ja toki ajateltiin myös pragmaattisesti, että mikäli Federaatio onnistuisi yhyttämään amuletin ensin, vakoojan tehtävä olisi vain kaapata amuletti ja salakuljettaa se turvallisesti takaisin Pohjoiseen.


Juuri tätä tarkoitusta varten Asa oli lähetetty Federaatioon.


Onnistumisen mahdollisuudet olivat pienet, sillä kukaan Pohjoisessa ei kai oikeasti tosissaan edes uskonut amuletin olemassaoloon. Se oli ollut vain hähmäinen mahdollisuus, jota kuitenkin toivottiin hartaasti, koska onnistuneen löydön merkitys olisi niin merkittävä. Lisäksi Asa oli ollut päättäväinen ja vaatimalla vaatinut päästäkseen ottamaan osaa soluttautumistehtävään. Koska hänen isänsä, Jaarli Ulfrik, ei ollut nähnyt tehtävässä mitään erityisen vaarallista, ja koska Asa oli kuitenkin koulutuksen saanut sotilas, ei ollut mitään syytä kieltäytyä. Niinpä Asa varustettiin retkelleen ja pääsi livahtamaan rajamuurien sisäpuolelle eräästä tarkoin valitusta aukosta näennäisesti läpipääsemättömän rajamuurin seinämässä.


Ja siitä oli alkanut Asa Ulfriksdottirin vakoojanelämä.


---


Varsin pian kävi ilmeiseksi, että he olivat yliarvioineet varsinaisen tehtä-vän onnistumismahdollisuudet raskaasti.


Koska Federaation sisäinen tiedotus oli suljetumpaa kuin oli alun perin pohjoisessa kuviteltu, paikallisessa lehdistössä ei kerrottu amuletin etsinnöistä, saati sitten sen löytymisestä yhtikäs mitään. Se ei kuitenkaan kertonut mitään siitä, etteikö amulettia olisi voitu etsiäkin, sillä muutaman viikon Federaatiossa vietettyään, Asa oli todennut Federaation lehdistön hyvinkin puolueelliseksi propagandaorganisaatioksi. Sen tarkoitus ei ollut levittää tietoa, vaan ylläpitää status quota.


Lehtien onnettoman tiedotuskäytännön lisäksi oli muitakin haasteita. Koska Federaation sisäinen poliisi - Combine - suhtautui kaikkeen vieraaseen epä-terveen vainoharhaisesti, Asa oli joutunut pitämään tarkasti huolta, ettei hänen ulkopuolisuutensa paljastuisi kenellekään. Siksi hän ei ollut voinut itse nuuskia lainkaan siihen malliin kuin olisi ollut tarpeen. Hänen piti välttää nimensä joutumista Combinen selvityslistalle, sillä mikäli niin kävisi, hänen puuttuva henkilökorttinsa muodostuisi eksistentiaaliseksi ongelmaksi. Tiukassa tilanteessa ja yksinäisyyden paineessa Asa oli joutunut improvisoimaan ja keksimään uudentyyppisen ratkaisutavan esiin nousseeseen ongelmaan.


Federaatiossa - joka oli toisinaan individualistisuudessaan brutaalin raaka paikka - harvoja ammattikuntia tarvittiin niin paljon kuin yksityisetsiviä. Etsiviä tarvittiin milloin jäljittämään liikesalaisuudet taskussaan kadonnutta työntekijää, milloin selvittämään entisen heilan olinpaikkaa ja joskus jopa osallistumaan jonkinlaisiin puolilaillisiin (tai täysin laittomiin) hankkeisiin. Kysyntää oli - ja sitä kautta myös tarjontaa.


Hyödyntääkseen tätä porukkaa Asa oli päättänyt järjestää muutamalle paikalliselle etsivälle kenttäkokeen: hän oli ideoinut yksinkertaisen jäljitykseen liittyvän harjoitustehtävän, jonka tulosten perusteella joku näistä kolmesta etsivästä valikoituisi löytämään haluttu amuletti.


Asa oli maksanut kolmelle yksityisetsivälle huomattavan palkkion siitä, että nämä etsisivät hänet käsiinsä, tarvittaessa vaikka kiven sisästä. Ja kun hän oli varmistunut siitä, että kolme etsivää olivat saaneet etukäteispalkkionsa, hän oli tehnyt näyttävän tunkeutumisen erääseen Combinen muinaisten artefaktien varastoon - ja kadonnut kauas Federaation muurin toiselle puolelle, syvälle Pohjoisterritorioon. Tehtävää helpottaakseen hän oli jättänyt peräänsä varsinaisen vihjeiden ja opasteiden murupolun, jotta valitut etsivät halutessaan löytäisivät perille.


Silti Federaation individualistinen kulttuuri oli ollut vähällä tuottaa pettymyksen: kaksi miehistä oli vain ottanut rahat ja kadonnut sen siliän tien.


Vain yksi oli osoittautunut palkkionsa veroiseksi.


Jack-niminen yksityisetsivä oli ottanut rahat vastaan ja sitoutunut samalla sydämessään suorittamaan lupaamansa tehtävän. Hän oli todella matkannut koko pitkän matkan Federaation Zitadellen halki, yli Federaatiota reunustavan muurin ja sieltä syvälle Myrkytettyyn maahan ja aina vain Joutomaan yli kohti pohjoista. Jack oli jatkanut Asan jäljittämistä Pitkän sillan yli ja aina Yggdrasilin kaupunkiin saakka. Jack oli kuuliaisesti seurannut Asan jättämiä vihjeitä ja jatkanut etsintää vaikeuksista välittämättä.


Ja niitähän oli riittänyt, olihan matka hyvinkin pari tuhatta kilometriä


Matkan pituudesta ja vaivalloisuudesta huolimatta Jack oli todella jäljitpitkä. tänyt Asan maailmojen takaa - ja tullut samalla valikoiduksi tehtävään, johon ei edes ollut tiennyt olevansa ehdolla. Silti, jo ennen kuin tuli Jackin aika lähteä varsinaiselle jäljitystehtävälleen amulettia etsimään, tämä oli löytänyt jotakin muutakin: sen pehmeän paikan Asan sydämestä, jota tämä oli yrittänyt tarkoin varjella.


Jack oli valloittanut ensin Asan sydämen ja sitten hänen kohtunsa ja kaikki oli ollut mallillaan, kunnes…


Juuri kun he olivat löytäneet amuletin eräästä kuolleesta kivikaupungista nimeltä Arnhem, Federaatio oli iskenyt. Combinen iskujoukko oli saanut vihiä muurin lähistöllä tapahtuvasta operaatiosta ja jotenkin heidän oli onnistunut jäljittää heidän kolmen hengen iskuryhmänsä. Jack ja mukana ollut pohjoisen soturi Vlad oli vangittu ja Asa oli selvinnyt pinteestä vain käsittämättömän onnenkantamoisen myötä.


Rakkauden saneleman imperatiivin ohjaamana Asa oli jäljestänyt Jackia takaisin muurien sisäpuolelle. Hän oli harjoittanut vähintään yhtä armotonta sitkeyttä kuin Jack häntä jäljittäessään, mutta se kaikki oli ollut turhaa. Kaikesta huolimatta Jack (ja Vlad hänen vieressään) oli teloitettu federalistien armottomien laukausten kajahdellessa ja hurmioituneen väkijoukon taputtaessa käsiään yhteen.


Hänen pitkä kotimatkansa oli ollut murheen täyttämä, täynnä sekä tuskaa että kiukkua kasvotonta kohtalotarta kohtaan. Silti matka oli pitänyt tehdä.


Monta monituista kertaa hän oli ollut valmis paiskaamaan kirotun Siriamuletin Loistavan Meren aaltoihin: hän olisi koska tahansa vaihtanut Sirin jumalaisen tietoisuuden omaan suloiseen, tietämättömään Jackiinsa. Mutta eihän häneltä mitään kysytty - ja siihen osaan hänen oli tyytyminen.


Jotenkin Asa oli jaksanut taivaltaa takaisin Pohjoiseen, ilman rakasta Jackiaan.


---


Vielä paluumatkaakin rankempi koettelemus oli ollut varsinainen kotiinpaluu.


Operaatio oli sinänsä ollut menestyksekäs, amulettihan oli saatu napattua, mutta eihän sitä kotopuolessa näin haluttu tulkita – tietenkään. Ei niissä juonitteluun aina valmiissa poliittisissa piireissä, joissa hänen Jaarli-isänsä teutaroi. Reign Rohkea -niminen nousukas oli haistanut tilaisuutensa ja käynnistänyt kampanjan Jaarli Ulfrikin syrjäyttämiseksi. Poliittinen hanke oli ollut kertakaikkisen typerä, täynnä valheellisuuksia ja idiotismia, mutta kuten politiikassa yleensä, suurin idiootti yleensä voitti.


Ja koska poliittinen jatkuvuus Pohjoisterritoriossa tarkoitti yleensä sitä, että vanha Jaarli toivotettiin usein suoraa päätä yksisuuntaiselle matkalle Asgårdiin, Jaarli ja Asa olivat joutuneet lähtemään maanpakoon.


Kaapattu moottoriresiina oli kuljettanut heidät ensin Midgårdin rannikkokaupunkiin, mutta juuri ennen heidän saapumistaan sinne, Federaatio oli käyttä-nyt jonkinlaista ihmeasetta koko kaupungin maan tasalle lanaamiseen. Valtaisa sienimuotoinen valopylväs oli ollut kirkkaampi kuin aurinko ja pahaenteisempi kuin mikään Asan koskaan näkemä. Ja tuo tuhon valopylväs oli ollut murhaavan tehokas.


Jyrinän ja valonvälkkeen jälkeen Midgårdista (tai sen asukkaista) ei ollut jäljellä mitään muuta kuin savuavia raunioita ja mustaksi lasiksi palanutta kiveä.


He eivät olleet voineet tehdä mitään asukkaiden hyväksi. Nämä olivat höyrystyneet siinä silmänräpäyksessä, kun välähdys oli polttanut heidän verkkokalvojaan. Ja vaikka Asa näki edelleen painajaisia siitä, kuinka ihmiset syttyivät palamaan ja huusivat tuskissaan, todellisuus oli ollut armollisempi; kaikki oli ollut ohi niin nopeasti, että koko järkyttävä tapahtuma olisi ollut täysin mahdollista sivuuttaa sitä huomaamatta, jos ei olisi sattunut olemaan lähistöllä ja huomannut valopatsasta.


Heidän pakomatkansa oli ollut vähällä päättyä siihen. Koska he olivat tuntureilla, keskellä talvista Pohjoisterritoriota ja ainoa sellainen asukaskeskittymä, joka ei vielä ollut Jaarli Rohkean saappaan alla, oli kadonnut historiankirjoihin, heidän vaihtoehtonsa alkoivat loppua. Viimeisenä oljenkortenaan he olivat matkanneet tänne, Ginnungagapiin, vuoren laella nököttävälle hirsihuvilalle.


Viimeinen moottoriresiinamatka oli päättynyt vuorten keskelle joskus alkutalvesta ja sen jälkeen he olivat tehneet, minkä saattoivat. Koska Ginnungagapissa oli muinaisista ajoista lähtien sijainnut jonkun Eriksson-nimisen seppätaiturin rakentama linkkitorni, he olivat alkaneet pitää radiolähetystä, joka oli kaikunut katkotta kantoaalloilla siitä lähtien. Joskus he soittivat vanhan maailman musiikkia Siri-amuletin muistipankeista. Joskus he antoivat Sirin toistaa amuletin entisen omistajan, Yhdysvaltain armeijan kersantti Peter Raleighin lohduttomia päivä-kirjamerkintöjä. Joskus he taas kyselivät Sirin näennäisen loputtomia tietoja Wikipediasta.


Se oli kaikki, mitä he saattoivat tehdä, mutta siltikään kukaan ei voinut varmuudella sanoa, olisiko siinä riittävästi. Varsinkaan, kun he eivät voineet olla lainkaan varmoja, että kukaan edes kuulisi heidän lähetystään. He saattoivat vain toivoa.


Noina päivinä Asa yritti toivoa oikein kaksin verroin; sekä omasta että vielä syntymättömän lapsensa puolesta.


---


Kultainen hetki lähestyi loppuaan. Tee oli jo jäähtynyt kuppiinsa ja aurinko helotti taivaallaan jo sen verran korkealla, ettei se enää värjännyt maisemaa kultaiseksi - ainoastaan vain kirkkaan, hohtavan valkoiseksi. Saman sävyiseksi kuin Midgårdin raunioittanut välähdys.


Värimaailman hillitty muutos oli merkki Asalle siitä, että istuskelua oli ollut jo riittämiin yhdelle aamulle. Oli aika aloittaa päivän työt. Ja niitähän heidän mökissään riitti, sillä vaikka mökki itsessään olikin varsin kunnollinen ja hieno, sen ylläpitämisessä oli oma työnsä.


Asa näki silmäkulmastaan liikettä.


Rudolf Wegener nosti kättä tarpoessaan savusaunan suuntaan, ilmeisenä aikomuksenaan laittaa pesä lämpenemään iltaa varten. Hän näytti palelevan, mikä ei ollut sinänsä ihme; Wegener ei ollut alkujaan pohjoisen miehiä, ei itse asiassa ollenkaan. Wegener oli alun perin Federaatiosta, eräs Yksityisetsivä-Jackin parhaista ystävistä. Kuten sanottua, Federaatiossa elämä oli tietyllä tavalla helpompaa ja mutkattomampaa, eikä Wegenerin aikaisempaa elämää sen vuoksi voinut parhaalla tahdollakaan kuvailla ulkoilmapainotteiseksi. Tämä oli entisessä elämässään ollut täysipäiväinen opettaja ja osapäiväinen juoppo - ja sellaisessa elämässä harvemmin tarvitsi viettää pitkiä aikoja raittiissa vuoristoilmassa.


Kun otti huomioon hänen vaatimattomat lähtökohtansa ulkoilmaelä-mään, saattoi hämmästellä, kuinka hyvin Wegener oli kuitenkin pohjoisessa pärjännyt.


Wegenerin kadotessa savusaunan mustuneen oven sisäpuolelle, Asa rentoutui uudelleen ja unohti äskeisen päätöksensä aloittaa päivän työt. Hän uppoutui uudelleen ajatuksiinsa.


Wegenerin tarina oli sekin omalla tavallaan hyvin mielenkiintoinen. Kuten sanottua, Jack oli yksityisetsivistä ainoa, joka oli pitänyt sanansa ja lähtenyt jäljittämään Asaa aina kauas Pohjoisterritorioon saakka. No, Wegener puolestaan oli Jackin paras ystävä, joka oli alun perin omien sanojensa mukaan “yrittänyt puhua ystävälleen järkeä, jotta tämä olisi luopunut hankkeestaan lähteä jäljittämään tuntematonta naista jonnekin hiton hevonkuuseen”. Onneksi Jack ei ollut kuunnellut Wegeneriä, muutoin Asan tarina voisi olla kovin erilainen.


Silti, tämä pieni historian nyanssi olikin sitten ainoa seikka, joka aiheutti missään määrin kitkaa Asan ja Wegenerin välille. Nimittäin sen jälkeen, kun Jack oli toteuttanut uhkauksensa ja todella lähtenyt muurin toiselle puolelle palaten vielä takaisinkin, Wegener ei ollut osoittanut mitään muuta kuin lojaalia ystävyyttä Jackia ja Asaa kohtaan. Kun heidän amuletinetsintäretkensä sitten myöhemmin oli päätynyt onnettomasti Jackin ja pohjoisterritoriolaisen Vladin pidätykseen, Wegener oli tehnyt kaikkensa saadakseen heidät ulos vankeudesta. Kun se ei ollut onnistunut, hän oli tehnyt parhaansa saadakseen toteutettua ystävänsä kuolintoiveen auttamalla Asan ulos Federaatiosta vielä viimeisen kerran.


Eikä se ollut edes jäänyt siihen.


Combinen vankeudessa vietettyjen viikkojen aikana Jack oli kirjoittanut omaelämäkerrallisen käsikirjoituksen, jonka hän oli sivu kerrallaan salakuljettanut ulos erään vartijan avustuksella. Wegener oli ollut tuossa ketjussa viimeinen lenkki ja vähitellen hänen haltuunsa oli kertynyt koko Jackin romaanimuotoinen tunnustus ja hukatun elämän apologia. Vaikka aluksi Jackin motiivit olivatkin hämmästyttäneet Wegeneriä, kun tarina oli edennyt ja lopulta päätynyt Asan kohtaamiseen saakka, tämä oli ymmärtänyt, miksi Jack oli tarinansa kirjoittanut. Jackin kuoleman jälkeen Wegener oli ottanut elämäntehtäväkseen toimittaa kirjan Asan haltuun. Ja luettuaan tekstin itsekin, Asa ymmärsi hyvin miksi.


Paitsi hukatun elämän tunnustus, kirja oli myös kuolevan miehen viimeinen rakkaudenteko itse elämää ja ennen kaikkea Asaa kohtaan. Sellaisena Asa koki sen velvoittavan häntä aivan yhtä lailla kuin se oli velvoittanut Wegeneriä. Tosin siinä missä Wegenerin vastuu oli päättynyt Asan jäljittämiseen ja tarinan luovuttamiseen, Asan tehtävä oli ollut hankkia kirjalle yleisö.


Siihenkin tarkoitukseen Ginnungagapin linkkitorni oli omiaan. Se seisoi jylhänä keskellä ei mitään - korkealla tunturien yläpuolella, satojen kilometrien päässä lähimmästä ihmisasutuksesta. Paikka olisi ollut syrjäinen sellaisenakin, mutta varmistaakseen kevääseen saakka jatkuvan rauhan Reign Rohkean jäljitysjoukoilta, Ulfrik oli aiheuttanut lumivyöryn solaan, jonka läpi Ginnungagapiin kulkevat moottoriresiinan kiskot kulkivat. Vuorilta alas romahtanut monikymmenmetrinen lumimassa piti hyvin huolen siitä, ettei vuoriston rikkumattoman lumipeitteen läpi ollut mahdollista päästä millään konstilla.


Ei ainakaan ennen kesää.


Tuolla yksinkertaisella konstilla aina juonikas Ulfrik oli järjestänyt heille turvallisen tukikohdan, jossa koota voimiaan ja miettiä tulevaa.


Ja tietenkin lukea radioaalloille Jackin tarinaa.


---


Ginnungagap oli siis muutakin kuin levähdysasema.


Se oli myös väylä, jota pitkin sekä Jackin kirjoittama tarina että Sirin amuletin sisällään pitämät tiedot muinaisten historiasta voitiin jakaa suuremmalle yleisölle. Muinaisen radiolinkkiaseman antiikkista - mutta silti toimivaa - tekniikkaa hyödyntämällä he olivat lukeneet molempia tietoja katkotta radioaalloille; sinne, mistä niiden vapaata leviämistä ei kukaan voisi estää. Ei Federaatio, ei Combine - eivätkä tietenkään kotikutoiset poliittiset pyrkyrit, kuten Reign Rohkea.


Ja…


Ja, se siitä.


Kaikki se oli täyttänyt heidän elämänsä viimeisten viikkojen ajan. Ja tekemistähän siinä olikin. Piti selvitä hengissä vuoriston jäätävässä ja armottomassa luonnossa. Asalla oli surutyönsä tehtävänä Jackin kuolemasta ja tietenkin omat huolensa pyöristyvästä vatsastaan. Silti piti jotenkin löytää voimia jatkaa Radio Nousevan Euroopan lähetystä päivästä ja yöstä toiseen.


Nuo asiat olivat todella pitäneet heidät kiireisenä.


Päälinjojen lisäksi oli tietenkin paljon pieniä käytännön ongelmia. Esimerkiksi vaikka karkulaisten ruumiinpaino; Wegener ja Ulfrik olivat kumpainenkin aivan liian raskastekoisia, jotta alkutalven hanki olisi heitä kannatellut edes lumikengillä. Tämän vuoksi miehet oli nimitetty yksimielisesti tuvanhengiksi, vaikka erityisesti maskuliinisuudestaan ylpeässä Ulfrikissa kokkaaminen ja siivoaminen tuntuivat herättävän jonkinlaista vastarintaa. Vaihtoehtoja ei kuitenkaan ollut. Painavien miesten tehtävä oli pitää kämppä järjestyksessä, ruoka kypsenemässä ja tekniikka kunnossa.


Mutteivät naisetkaan helpolla päässeet. Miehiä kevytrakenteisempi Asa oli sotilaskoulutuksensa myötä varsinainen haka erilaisten aseiden kanssa. Noita oppeja avuksi käyttäen hän oli metsästänyt heille kaikenlaista ruokaa aina vuorikauriista jäniksiin ja lintuihin. Samalla hän oli tietenkin ottanut myös karkulaisista viimeisen - tallityttö Felinan - oppilaakseen. Sekin oli käytännön sanelema pakkoratkaisu, sillä Felina ei ennen Ginnungagapia ollut metsästänyt käytännössä koskaan. Mutta kun Asan raskaus vääjäämättä etenisi, jossakin kohtaa tulisi vastaan piste, jossa hän itsekin uppoaisi hangen sisään. Asa ei voisi loputtomiin vaappua jousellaan riistan perässä ja silloin Felina oli ainoa vaihtoehto, mitä tuli ruoanhankintaan.


Onneksi Felina hoksasi nopeasti ja hänellä tuntui aina olevan kova into oppia kaikki, mitä Asa vain hänelle opetti.


Saattoi toki olla, että kevät koittaisi aiemmin kuin Asan metsästyskyvyn vääjäämätön romahtaminen, mutta sen varaan he eivät voineet laskea. Vuoristo oli armoton ja jos ruoka loppuisi, heillä ei olisi mitään mahdollisuutta kävellä lähipuotiin ostamaan täydennystä. Hirsimökistä katsottuna lähin ihmisasutus taisi olla Yggdrasil, mutta sinnekin oli linnuntietä varmasti kolmesataa kilometriä, ellei enemmänkin. Sekin tieto oli sinänsä vain tarpeeton kuriositeetti kaikille, jotka eivät osanneet lentää, sillä Ginnungagapin ja Yggdrasilin välimatka oli käytännössä erikorkuista vuoristoa, joka tietysti siihen aikaan vuodesta oli metrien paksuisen upottavan lumivaipan peitossa.


Jos tiukka paikka olisi tullut, muutama kykenevä suksimies olisi ehkä kyennyt matkan taittamaan viikossa tai kahdessa - ainakin, jos hankikanto oliedes jonkinlainen - mutta toistaiseksi olosuhteet eivät olleet sallineet sellaisen muodostumista. Uutta lunta pyrytti vuorilla usein ja vieläpä niin paljon, että aamuisin Asan illalla viime töikseen jättämät jäljet olivat peittyneet yön aikana uuteen lumeen. Sellainen hanki oli upottavaa ja melko kelpaamatonta pitkien matkojen siirtymiseen. Lisäksi sellaisessa ympäristössä olisi ollut helppo eksyä.


Ja tuntureilla eksyneen oli helppo jäätyä hengiltä.


Niinpä: he olivat toistaiseksi yksin - niin hyvässä kuin pahassakin.


---


Asa hieroi vatsaansa ja hörppäsi vielä kerran mukistaan ennen kuin tajusi, että kuppi oli jo aikaa sitten tyhjentynyt. Se palautti Asalle mieleen, että hänkin oli jo muutamaa hetkeä aiemmin tosissaan miettinyt, että olisi aika ruveta päivän askareisiin. Wegenerkin oli päässyt savusaunan lämmityksessään vauhtiin; siitä merkkinä kuivassa pakkasilmassa luikerteli savunoro, joka tummui kovaa kyytiä ja levitti kotoisan savun tuoksun hyiseen pihapiiriin. Asa arveli, että Wegener taisi tykätä joko saunan lämmityksestä itsestään tai sitten saunomisesta, sillä vastahan he olivat edellispäivänä kylpeneet. Halkoja kuitenkin riitti, joten Asa antoi miehen puuhailla. Kyllä Asa itsekin löylyistä nauttisi sitten, kun aika olisi.


Hän laski teekuppinsa pöydälle ja antoi itselleen luvan nauttia päivän kiireettömyydestä vielä pikkiriikkisen hetken verran. Ginnungagapissa levähdyksen hetkiä oli harvassa, eikä kukaan tulisi häntä syyttämään, mikäli hän vielä ihan lyhyen tovin ajattelisi asioita kaikessa rauhassa.


Siitä ei kuitenkaan tulisi enää mitään, sillä yhtäkkiä Asa havahtui aivan tietynlaiseen läsnäolon tunteeseen. Hän käänsi päätään hienokseltaan ja tajusi, että hänen pohdiskellessaan Felina oli hiipinyt hänen viereensä istumaan. Mustalaistyttö oli liikkunut äänettömästi, niin kuin tällä oli tapana. Hän kai oli oppinut sellaiseen liikehdintään talleissa, jottei säikyttelisi hevosia. Olipa Felinan hiiviskelyn syy sitten mikä tahansa, Asa olisi toivonut Felinan jo oppivan pois tuosta tavastaan, sillä ää-neti liikkuminen oli aavemaista kuin mikä.


Asa kääntyi kohti Felinaa ja näki edessään nuoren tytön tummat piirteet, hieman kyömyn nenän ja uneliaat, ruskeat silmät, jotka katselivat maailmaa haipuskaisina, mutta silti jotensakin kaiken näkevinä. Felina ei sanonut mitään, tutkaili vain maisemaa ja ihaili auringon valkaisemia vuorenhuippuja. Hänen kasvoillaan viipyili hajamielinen hymy, joka oli oikeastaan aika sievä. Jos siis vain pääsi yli siitä, että Felinan koko olemus oli täysin erilainen verrattuna siihen, mitä se oli suurimmalla osalla Pohjoisterritorion asukkaista. Asaa sellainen erilaisuus ei häirinnyt, mutta hän tiesi kyllä, että sisäänpäin lämpenevissä Pohjoisterritorioissa monelle toisenlaisuus oli kauhistus.


Silti. Felina oli kyllä aikuinen, mutta silti niin kovin, kovin nuori. Kuitenkin jo nyt näki, että hänestä tulisi aikanaan valtava kaunotar. Hän kai oli sitä jo, mikäli Asa mitään naiskauneudesta ymmärsi.


“Kaunis aamu”, Asa sanoi, kun ei muutakaan keksinyt.


“Se on kai samanlainen kuin kaikki muutkin”, Felina sanoi. “Mutta silti ainutkertainen. Erot ovat vain niin pieniä, ettemme me ihmiset sellaisia huomaa.”


Sellaiset lausahdukset saivat Asan aina hämilleen. Hän ei nimittäin ollut aivan varma, oliko Felina juuri sellainen ‘tollotyttö’ kuin ilkeät kielet häntä olivat haukkuneet, vai oliko hänen mietteissään takana jokin sellainen suurempi viisaus, jota heistä kukaan ei osannut kohdata. Felina oli ylipäätään muutenkin erikoinen; koko olemukseltaan hän leijui hieman kaiken tavanomaisuuden yläpuolella. Hän tuntui olevan aina jotenkin sivullinen; hieman syrjässä, sivussa toiminnan keskiöstä, mutta silti riittävän lähellä, jotta näki kaiken kirkkain katsein. Paikalla, muttei kuitenkaan täysin läsnä. Ja kuitenkin jollakin tapaa enemmän läsnä kuin kukaan Asan aiemmin tuntema.


Kaikki se kuulosti ristiriitaiselta, ennen kuin sen sai nähdä omin silmin.


“Ajatteletko sinä sitä poikaa?" Felina täräytti yhtäkkiä.


Asa kääntyi katsomaan maisemaa, jottei Felina näkisi hänen kimmeltäviä silmiään.


“Joskus.”


“Niin, mutta… tarkoitin nyt.”


Asa nyökkäsi hitaasti.


“Hän oli hyvä mies. Ja on edelleen. Hän on, vaan siirtynyt jo rajan toiselle puolelle.”


Asa kurtisti kulmiaan. Henkien vaellus kuoleman jälkeen ei ollut hänelle mitenkään outo asia: Pohjoisterritorioiden koko uskonnollinen viitekehys kun nojasi ajatukseen ikuisesti jatkuvasta kilvoittelusta Valhallassa ja tietenkin kaiken kisailun aikanaan päättävästä Ragnarökin taistelusta. Sen vuoksi hän olikin osannut odottaa Jackin sielun pääsevän joskus aikanaan perille Asgårdiin. Mutta aiemmin hän oli odottanut, että vain mietiskelylle ja Sjellsökningille elämänsä omistaneet tietäjät kykenivät näkemään mitään tästä henkien kätketystä maailmasta. Vain sellaiset ikuisuudenvanhat ja arvostukseltaan mittaamattomat miehet, kuten Yggdrasilin viisas mies Bogenhagen.


Ei ainakaan kukaan mustalaissyntyperää oleva tollotyttö.


“Näetkö sinä… toiselle puolelle?”


Felina kohautti olkiaan.


“En aina. Joskus vain. Mutta minä tiedän silti asioita ja tiedän, että Jackin henki elää sekä siellä että täällä. Eri tavalla vain.”


Asa jäi odottamaan, josko Felina haluaisi jatkaa kertomustaan, mutta tämä tuntui tyytyvän lausuntoonsa. Ilmeisesti kaikki olennainen oli jo sanottu.


Ja toisaalta olihan se, kun asiaa mietti.


Jack tosiaan eli edelleen täällä - tarinansa, Asan muistojen ja syntymättö-män lapsensa kautta. Mutta se todellinen olemus, joka Jackin oli muodostanut… se oli jossakin kaukana. Kadonnut iäksi. Vai oliko sittenkään? Ehkä he kohtaisivat vielä - jos eivät tässä elämässä, niin ehkä sitten seuraavassa?


Asa ainakin toivoi, että saisi sanoa Jackille asioita, joita oli silloin jättänyt sanomatta. Joko siksi, että pelkäsi. Tai häpesi tai jännitti. Tai ihan-mitä-vain. Typeriä tekosyitä oli olemassa liuta ja niiden takana piilottelivat tuhannet pienet asiat, joita olisi pitänyt sanoa silloin kuin aika oli, eikä kätkeä sydämeensä niin kuin maailma häneltä tuntui odottavan.


Salaisuuksia tuntui olevan niin paljon, että niiden määrä sai hänen sydä-mensä pakahtumaan. Silti niiden murehtiminen oli tässä kohtaa myöhäistä. Olipa Jack sitten poissa tahi ei, niin ainakaan Asa ei ollut keksinyt minkäänlaista keinoa välittää tuntemuksiaan tuonpuoleiseen.


Sitä varten olisi kai pitänyt kuolla ja Asalla oli aivan liian paljon tehtävää, jotta hän olisi voinut mennä tekemään sellaisen tempun.


---


Lopulta aurinko kohosi niin korkealle, ettei sen katselemisessa enää ollut oikein mieltä. Asa oli laiskotellut riittämiin ja hänen omaatuntoaan painoi tieto siitä, ettei elo tunturissa käynyt leikiten. Aamulaiskottelusta kiitoksena olisi iltatunneille venyvä uurastus, kun kuitenkin päivän työt piti saada maaliin. Pikapuoliin hänen ja Felinan olisi pian lähdettävä kokemaan ansat ja katsomaan, mitä sieltä olisi ammennettavissa. Huokaisten Asa nousi tuoliltaan, vilkaisi vielä viimeisen kerran lumista, hohtavan kirkasta maisemaa ja käveli sitten sisälle. Hetken kuluttua Felina seurasi perästä.


Wegener oli saanut saunan valkeat syttymään ja nautti nyt aamiaistaan hirsituvan pitkässä pöydässä. Hän oli olemukseltaan hieman homssuinen, kumara hahmo, jonka kurittomat hiukset ja parta hapsottivat yleensä kaikkiin mahdollisiin ilmansuuntiin. Asan suu taittui väkisinkin hymyyn hänen katsellessaan Wegeneriä, sillä tämä oli kaikessa törkyisyydessään jossakin määrin liikuttava ilmestys. Hän toivotti Wegenerille hyvät huomenet, vaikkei tämä juuri silloin kyennytkään vastaamaan; mies vain nyökkäsi harmaa parta syvällä eilisiltaisessa jäniksenpaistissa.


Asa päätti viivähtää vielä hetken ja istuutui tupapöydän ääreen, suoraan Wegeneriä vastapäätä. Hänen liikkeensä olivat epätyypillisen hitaita ja varovaisia, sillä vaikka hänen vatsansa olikin vasta pieni kumpu, se tuntui silti olevan jotenkin aina tiellä. Tilannetta pahensi se, että Asa oli koko ikänsä ollut laiha ja nyt, kun hänellä elämänsä ensimmäistä kertaa oli jotakin täytettä vyötäröllään, hän ei oikein osannut suhtautua sen tuomaan ruumiinsa mittasuhteiden muutokseen.


Wegener seurasi katseellaan koko sen ajan, kun Asa pujottautui pöydän taakse. Hän hymyili jäniksestä sotkuisen partansa takaa.


“Jack olisi ollut onnellinen mies. Hitto: minä yritän olla sitä hänen puolestaan!”


Se sai Asan herkistymään. Hän tunsi kyyneleet taas silmäkulmassaan ja kirosi raskaushormonejaan. Hän inhosi sitä, kun häntä itketti, sellainen sai hänet tuntemaan olonsa heikoksi ja hauraaksi, eikä hän missään nimessä halunnut olla sellainen vetistelijä.


Hän pelasti tilanteen laittamalla sen leikiksi:


“No, palataan asiaan sitten, kun olet hoitanut Jackin osuuden yövalvomisista.”


Wegener hymähti ja nyökkäsi.


“Ei semmoinen minua haittaa.”


Ja niin: tiesihän Asa kyllä, ettei se haittaisi. Wegenerin ja Jackin ystävyys oli ollut tavanomaista syvempi - luottamuksellisempi ja vakaampi kuin moni parisuhde. Ja Asa tiesi, että Jackin mentyä Wegener pitäisi kunnia-asianaan sitä, että kykeni auttamaan Asaa aina kun vain mahdollista.


Aluksi Asa oli aprikoinut tämän avuliaisuuden pyyteettömyyttä. Hän oli jaksanut miettiä sitä itsekseen vain viikon tai kaksi ennen kuin hän oli kyllästynyt ja pamauttanut kysymyksensä päin Wegenerin näköä: “onko tässä nyt jotakin romanttista takana?” Tämän hölmistynyt ilme oli vastannut hänen kysymykseensä paremmin kuin mikään sanallinen kuvaus olisi ikinä kyennyt, joten se siitä.


Kun kiusallinen elefantti tupakeittiössä oli perattu näin suoraan keskustelemalla, Asa oli kyennyt viimein rentoutumaan Wegenerin seurassa ja alkanut nähdä tilanteen myös hänen kannaltaan. Ja kun hän oli vain antanut mielensä avautua, Wegenerin asenne alkoi vaikuttaa järkeenkäyvämmältä kuin aluksi oli saattanut tuntua.


Federaation rajamuurin molemmin puolin asuneena Asa tiesi kyllä hyvinkin, että niin moni asia oli Federaatiossa eri tavalla. Federaatiossa valtio pakkootti lapset huostaansa viimeistään kahden vuoden iässä eikä lapsen ja vanhempien yhteydenpitoa sen jälkeen suvaittu. Kun mietti kasvatushoitajajärjestelmää ja tarkoituksellista sukulaisuussiteiden hävittämistä, äidin ja lapsen suhde oli varmasti Wegenerillekin poikkeuksellinen ilmiö ymmärrettäväksi. Lapseton, suvuton ja siteetön maailma oli se reaalitodellisuus, jossa Wegener oli elänyt.


Joten totta kai sellaisesta vinkkelistä katsottuna pieni yövalvominen saattoi kuulostaa kiehtovalta konseptilta.


---


Asa pukeutui korpivarusteisiinsa, jotka alkoivat jo vähitellen kiristää vatsan kohdalta ja siirtyi sitten terassille odottamaan, että Felina hakisi heidän lumikenkänsä tuvan takaa. Siinä katsellessaan lumisia lakeuksia Asan ajatus alkoi taas harhailla.


Federaatiossa eletyn elämän tausta saattoi selittää Wegenerin asenteen lapsiin ja elämän luonnollisiin ihmeisiin.


Jos taas Asalta itseltään olisi aikanaan kysytty, mitä hän elämältä olisi halunnut, vastaus olisi ollut sangen yksinkertainen. Hän olisi halunnut hankkia itselleen miehen, perustaa perheen ja huolehtia siitä, että maailma oli hieman parempi paikka hänen jäljiltään kuin ennen häntä. Ja siinä missä Federaatiossa elämisen tavoitteet keskittyivät voimakkaasti henkilökohtaisen hedonismin ympärille, Asan mielessä siintävä unelma oli kovin tavanomainen Pohjoisterritorion kansalaiselle. Periaatteessa kaikki se oli ehkä paperilla yksinkertaista saavuttaa, mutta käytännön elämässä haasteet harvoin olivat aivan niin suoraviivaisia.


Ainakaan sellaisessa maailmassa, joka asetti niin valtavasti odotuksia Jaarlin ainoalle tyttärelle.


Sillä niin kadehdittava asema kuin Jaarlin tytär ehkä kuvitelmissa olikin, tosiasiallisesti virka oli varsinainen riippa kenen tahansa kannettavaksi. Tavanomaisten elämän haasteiden lisäksi - joita niitäkin oli yleensä vallan riittämiin - asema toi vielä omat, monimutkaisemmat pulmansa, joista useimmat liittyivät juuri siihen, mikä oli aseman haltijalle soveliasta tai sopimatonta käytöstä.


Asa oli aina ollut poikatyttö. Hän oli pitänyt metsästämisestä, ratsastamisesta, taistelemisesta ja sen sellaisesta, vaikka jotkut ilkeämieliset sotilaat olivatkin sitä mieltä, että moiset harrasteet oli syytä jättää miessukupuolen hoidettavaksi. Asa ei ollut koskaan moisista välittänyt, eikä myöskään niistä valittavista neiti-ihmisistä, joiden mielestä sellainen toiminta oli ainakin täydellisen epäsopivaa Jaarlin ainoalle tyttärelle.


Ilkeämieliset puheet oli sinänsä mahdollista jättää omaan arvoonsa ja jatkaa toimintaa juuri niin kuin ennenkin, eikä noista kylän akkojen puheista ollut sen puoleen välittänyt Ulfrikkaan. Muttei mikään tästä tietysti poistanut sitä tosiasiaa, että olivathan jutut silti Asaan sattuneet. Hän oli ollut omanlaisensa, eikä ollut tiennyt lainkaan, miten tultaisiin toisenlaiseksi - puhumattakaan, että olisi ymmärtänyt, miksi olisi edes pitänyt. Silti yhteisön kerkeäkielisimmät jäsenet olivat aina tienneet, mikä oli Asalle sopivaa ja mikä taas sopimatonta.


Onneksi Ulfrik oli ollut siinä mielessä loistava isä, että hän oli tajunnut seurata tyttärensä tiukkaa uurastusta lempeän hyväksyvästi, tukien tätä aina silloin, kun siihen oli ollut tarvetta. Kaipa tämä oli ollut salaa tyytyväinenkin siihen, että Asan harrasteet olivat niinkin poikamaiset (ja sitä kautta antoivat isälleen jonkinlaisen samaistumispinnan nuoren tyttönsä elämään). Asa oli tietysti poiminut ilmasta tämän ääneen lausumattoman kannustuksen juuri sellaisiin mielenkiinnonkohteisiin ja uskaltanut pitää päänsä myös vaikeiden hetkien yli. Sellaisessa ympäristössä Asa oli vähitellen oppinut olemaan välittämättä korviinsa kantautuvista, varsin ikä-vistäkin sanasäilän heilahduksista.


Jaarlin tyttären asema oli aiheuttanut myös toisenlaisia haasteita.


Sellaisia, jotka olivat ihan oikeasti häirinneet Asaa.


Esimerkiksi: yli-innokkaat kosijat.


Jaarlin tyttärenä Asalle oli riittänyt riiaajia kyllikseen. Monet uroot olivat olleet täysin varmoja siitä, että juuri heidän maskuliininen viehätysvoimansa avaisi ensin pelätyn päällikön tyttären sydämen ja sitten reidet ja lopulta Asa alistuisi siihen täsmälleen samaan kohtaloon kuin niin monet muut Yggdrasilin naiset ennen häntä. Nämä miehet näkivät Asassa hurjapäisen, mutta silti oikeanlaisen miehen vallan edessä alistuvaisen pikkurouvan, joka oli kuin luotu heidän kakaroitaan kaitsemaan. Asalla ei ollut mitään lapsia vastaan, hän piti näiden suorasta mutkattomuudesta kovastikin, mutta kotirouvan elämä oli hänen pahin painajaisensa. Hän ei missään tapauksessa aikonut alistua kenenkään kyökkipiiaksi. Olihan hänellä maailma edessään ja kaikki sen tarjoamat kokemukset tarjottavinaan. Jos joku olisi kyökkipiika, niin olkoon se sitten se pohjoisen uros, joka hänen eteensä uskaltaisi asettua.


Sellainen ajatus oli sinänsä kirkas ja selkeä, mutta jälleen kerran oman ongelmansa oli muodostanut kylän ämmien yliaktiivinen höpötysseura.


Kylillä seurattiin Asan tekemisiä tarkasti; jos hän oli osoittanut pienintä-kään kiinnostusta ketä tahansa kohtaan, se oli pistetty merkille välittömästi. Kylän juorukellot olivat kilkattaneet kolisten ja huhumyllyn valikoimaton vahvistin oli monistanut melskeen kymmenkertaiseksi. Ja kun kansalaisten katse oli kiinnittynyt Asaan, kaikkia hänen tekemisiään oli tulkittu monitahoisen prisman läpi ainakin kahdesta näkökulmasta; siitä, yrittikö Asa jotenkin suosia itseään tai sitten tätä oletettua ihastumisen kohdetta. Ja tietenkin siitä, oliko sellainen ihastuminen ylipää-tään sopivaa Jaarlin tyttärelle. Lisäksi kaikkein ahkerimpien eukkojen kielet olivat kalkattaneet itsensä turraksi kaikista niistä pohdinnoista, joiden tuloksena yritettiin selvittää oliko sulhaskandidaatti ylipäätään sopiva Pohjoisterritorion pieniin hallitsijapiireihin.


Yksi pieni katse torilla jotakin söpöä poikaa kohti, eikä muuta tarvittu. Hetken päästä koko kylä tarkkaili jokaista pientä risaustakin ja uteliaiden sivullisten vertaiskollegio oli aktiivisesti ja täysin pyytämättä arvioimassa, pysyikö Asan oletettu ihastus soveltuvana ja suvaittavana kaikille osapuolille.


Sellaisen vahtaamisen kohteeksi joutuminen oli perin juurin uuvuttavaa, vaikka siitä kuinka yrittikin olla välittämättä. Tuo uuvuttavuus olisi voinut muodostua Asalle ongelmaksi, jos hän olisi ylipäätään koskaan päässyt riiuupuuhissa päässyt alkua pidemmälle. Mutta Asan suureksi pettymykseksi Yggdrasilin miesten asenne Asaa kohtaan oli ollut vääränlainen. He olivat olleet joko ylimaskuliinisia ja tunteettomia supersonneja tai sitten itsestään epävarmoja, kourivia paskiaisia. Viimeinen vaihtoehto ei ollut ensimmäistä parempi. Ja näiden lisäksi oli tietysti olemassa vielä se löysäranteisten lussumiesten alalaji, jota Asa ei osannut kunnioittaa ei sitten ollenkaan. Näitä olivat ne miehet, jotka eivät uskaltaneet päästää sanaa suustaan, kun Asa saapui samaan tilaan heidän kanssaan.


Yksinkertaistetusti: Asa ei voinut kunnioittaa miestä, joka katsoi häntä alaspäin - mutta silti hän olisi halunnut miehen, jota olisi itse halunnut katsoa ylöspäin. Pohjoisterritorion vähäisessä tarjonnassa oli ollut tarjolla vain kompromissia toisensa perään, eikä Asa ollut sellaiseen valmis. Hän oli kaivannut jotakin muuta, jotakin aitoa ja tinkimätöntä, joka olisi kaiken aikaa tuntunut oikealta juuri hänelle.


Silti tilanne oli armoton: mikäli se jokin muu, aito ja oikea olisikin kävellyt Yggdrasilissa vastaan, juoruämmien teekerho olisi todennäköisesti upottanut senkin viattoman suhteen jo avioliittosataman aallonmurtajan kohdalle.


Nyt kun asiaa vain mietti tarkemmin, niin eiköhän vain tuo jatkuvan valvonnan ja kyttäyksen alla eläminen ja epätyydyttävien miesten loppumaton kavalkadi olleet ainakin muutamia niistä syistä, joiden ajamana Asa oli alun perinkin vapaaehtoistautunut vakoojaksi Federaatioon. Ei hän tietenkään ollut ajatellut haeskelevansa miestä - naurettavaahan sellainen olisi ollut - mutta kyllähän häntä tietysti kiinnosti nähdä aivan kaikessa rauhassa, millaisia olisivat nuo Pohjoisessa kovasti parjatut ‘etelän vetelät’. Ehkä he olisivat ainakin erilaisia, jos eivät äkkiseltään sen parempia tai huonompiakaan. Lisäksi heistä kukaan ei tietäisi, mikä Asa oli naisiaan, joten sitäkin kautta hän saattaisi tutustua ihmisiin vailla paineita, odotuksia tai muiden tunkeilevaa mielenkiintoa.


Paineettomasti, kuten asiaan kuului.


Ja kun Asa oli lopulta päässyt vauhtiin, hän oli havainnut, että eksoottiset etelän miehet olivat kovastikin pohjoisia serkkujaan mielenkiintoisempia. Federaatiossa elämä oli toisenlaista: helpompaa, mutta silti rajatumpaa. Siellä osattiin tanssia ja nauttia. Siellä Elettyään kappaleen aikaa muurien sisällä, Asa oli kyennyt katselemaan Federaation reaalitodellisuutta kirkkain silmin - ulkopuolisena - joten hän oli nähnyt sekä hyvät että huonot puolet sekä omasta kotimaastaan että Federaatiosta.


Ja tärkeimpänä kaikista: Federaatiossa Asa oli ollut viimein vapaa kaikista odotuksista, joita yhteisö hänelle oli asettanut. Kukaan ei ollut katsomassa hänen peräänsä tai tuomitsemassa hänen mielihalujaan. Hän olisi voinut tehdä aivan mitä vain, ilman että siitä olisivat koirat perään haukkuneet. Sellainen paineistamaton aika oli ollut otollista romanssille, joten oliko sitten ihmekään, että juuri niin oli käynyt?


Oli kovin tuskallista ajatella kaikkea tätä nyt, kun Jackistä oli jäljellä enää muutama haikea muisto ja Asan kohdussa kasvava lapsi. Katkeralta tuntui myös hoksata, että juuri kun Asa oli ollut löytämässä sen, mitä elämältä todella halusi, hän olikin ajautunut aivan uudenlaiseen tilanteeseen. Yhtäkkiä hän ei enää ollutkaan Pohjoisterritorioiden ihailtu ja kadehdittu Jaarlin tytär. Sen sijaan hän oli ollut äpä-rälasta kantava alle kolmikymppinen leski, joka ei ollut vielä edes kunnolla tajunnut, mitä rakkaus todella saattoi olla.


Mutta sellainen oli kohtalon ja pienen ihmisen toiveiden välinen ristiriita. Rujolle halujen ja realismin törmäykselle ei kukaan kuolevainen voinut mitään, mutta kyllä se silti perkelöitti, kun sitä vain ajattelikin. Kaiken sen kaipaamisen jälkeen Asa oli saanut Jackissa niin paljon… vain menettääkseen kaiken. Sellaisten reunaehtojen vallitessa katkeruutta oli vaikea välttää. Ei Asa siihen kaikilta osin pystynytkään. Hän oli vihainen siitä, ettei voinut vain olla kuin kuka tahansa nainen tässä elonkaarensa loppupäässä kärvistelevässä maailmassa. Hän oli katkera siitä, ettei voinut vain pyrkiä sitä kohti, mitä katsoi arvokkaaksi, ilman että jonkun oli aina pakko sanoa mielipiteensä siihen, mikä oli sopivaa ja mikä ei.


Tuntui niin epäoikeudenmukaiselta, että kohtalo heitteli omia haasteitaan hänen elämäänsä niin ronskilla kädellä, ja että hänen piti uhrata jokainen valveillaolon tuntinsa vain yrittääkseen muuttaa maailmaa muille paremmaksi. Ainoana hänelle suotuna lohtunaan etäinen toive siitä, että edes joskus saisi itselleenkin edes pienen ripauksen siitä hyvyydestä, jota oli ollut järjestämässä muille.


Mutta - katkeraa tai ei - mitä muutakaan Asa olisi voinut tehdä kuin jatkaa eteenpäin?


Niinpä, kun Reign Rohkea oli haastanut hänen isänsä valheellisilla, tekaistuilla syytöksillään, Asa oli tehnyt voitavansa. Hän oli puolustanut isäänsä, joka oli hänet kasvattanut sen jälkeen, kun ensin äiti ja sitten pikkusisko olivat molemmat kuolleet. Ei hän ollut siinä tilanteessa voinut muutakaan, veri oli kuitenkin vettä sakeampaa. Ja sitten kun hän oli ottanut tuon ensimmäisen, tilanteen pakottaman askeleen, sitä oli seurannut koko joukko muita yhtä lailla vääjäämättömiä askeleita.


Ja nyt he olivat täällä. Jumalien selän takana. Pohjoisen reunamailla maanpaossa.


Vain siksi, että Asa oli halunnut ripauksen verran onnea elämäänsä.


---


Kauniista aamuhetkestä huolimatta Asa huomasi nieleskelevänsä katkeraa palaa kurkustaan. Kyyneleet pyrkivät taas esiin. Hän ei tosiaankaan aikonut itkeä julkisesti, ei siellä, missä joku saattaisi nähdä. Sellainen oli Jaarlin tyttären risti kannettavaksi - jopa siellä pohjoisen perskorvessa, missä ei ollut näkemässä juuri ketään.


Ei, piru vie, en todellakaan itke.


Vaikkapa kuka täällä olisi katsomassa? Wegener? Felina? Isä?


Mutta tärkeintä olikin periaate.


Asa rykäisi ja keskittyi katselemaan maisemaa. Pakottamalla katseensa lumisiin vuorenhuippuihin hän saattoi painaa tuskaiset tuntemukset pois mielestään ja vähitellen näkökenttä kirkastui uudelleen.


Hän palautti taas mietteensä isoon kuvaan ja yritti keskittyä siihen.


Ja iso kuvahan oli kirkas: kun he kerran olivat saapuneet tänne keskelle ei mitään, radiolinkkiaseman ääreen, niin oliko sillä enää väliä, minkä motivaattorin ajamana tuo matkalle johtanut ensimmäinen askel oli otettu? Eikö olennaisinta ollut vain se, että ainanaan tuo askel oli otettu, samoin ne kaikki seuraavat, ja nyt heillä oli mukanaan amuletti, jonka sisällä asuvan Siri-naisen tiedot sisälsivät niin paljon muinaisten salaisuuksia, että niillä olisi voinut upottaa kokonaisia valtakuntia? Eikö vain heillä ollutkin jonkinlainen moraalinen pakko jakaa tämä heille uskottu tieto kaikille, jotka vain kykenisivät kuuntelemaan?


Kuka siinä kohtaa enää välittäisi, mitkä olivat näiden salaisuuksien haltijoiden omat toiveet omalle elämälleen?


Asa hymähti miettiessään, mitä Yggdrasilin tietäjä Bogenhagen oli sanonut ennen heidän poistumistaan: “etsikää niin korkea vuori, että Sirin sana kantaa kaikkiin laaksoihin”. Tai ainakin jotakin sinnepäin.


No, sen he olivat kiistatta tehneet. Asa oli jälleen pitänyt oman osuutensa sopimuksesta ja jälleen kerran noudattanut sitä moraalista imperatiivia, joka tuntui ohjaavan kiinteästi Jaarlin tyttären elämää, vaikkei se tuntunutkaan vaikuttavan kenenkään muun valintoihin yhtään mitenkään. Vaikka se välillä vituttikin, hän oli pitänyt oman osuutensa kohtalottaren kirjoittamasta sopimuksesta, jonka laatimiseen hän itse ei ollut edes osallistunut.


Nyt Asa saattoi vain toivoa, että elämä viimeinkin hymyilisi hänelle tuolla samalla lempeydellä, millä hän oli ottanut vastaan sen annosteleman katkeran kalkin. Ja lopultakin Asa oli valmis hyväksymään kaiken vastaan tullen paskan; kaikki ne pettymykset ja tuskat - kunhan hän vain saisi yhden asian.


Asa siveli vatsaansa ja mietti siellä kasvavaa ihmisentaimea.


Kävisi kuinka kävisi, hän pitäisi huolen siitä, että pojalla olisi hyvä elämä. Jossakin sellaisessa paikassa, jossa hän voisi olla vapaa hakemaan omaa onneaan ilman menneisyyden painolastia. Asalla ei ollut pienintäkään käsitystä siitä, miten sellainen järjestyisi, muttei sillä ollut väliäkään. Tämän asian suhteen hän oli varma.


Heidän tilanteessaan se oli yksi niistä harvoista varmuuksista, joita vielä oli jäljellä.


Silti, vaikka Asa yrittikin rohkaista itseään tällä ajatuksella, se joutui nopeasti väistymään toisen, masentavamman aatoksen tieltä. Oli nimittäin vielä toinenkin asia, josta oli olemassa valitettava varmuus.


Asan vatsa muljahti, kun hän vain ajattelikin asiaa. Mutta kokemus oli osoittanut, että tosiasiat oli syytä kohdata pystypäin, joten Asa pakotti itsensä katsomaan myös tätä kipeää realiteettia suoraan kohti.


Isän haastanut Reign Rohkea ei voisi levätä ennen kuin hänen valtansa viimeinen oikeutettu haastaja makaisi routaisen maan kivikkoisissa mullissa. Jaarli Rohkea etsisi käsiinsä Ulfrikin ja Asan aikanaan vaikka pohjoisnavalta, ja kun niin vääjäämättä kävisi, hän varmistaisi, ettei Ulfrikin sukulinjasta jäisi jäljelle edes bardilaulua. Satavarmasti hän huolehtisi, että Ulfrikin mukana hautaan menisi hänen koko sukunsa aina Asasta alkaen - mitä vain, kunhan vain kukaan ei koskaan voisi väittää Jaarlin istuimen kuuluvan itselleen verenperintönä.


Toistaiseksi talvi ja sen mittava lumipeite suojelisi heitä eikä heidän seurueellaan olisi hätää. Mutta ennemmin tai myöhemmin pitkäkin talvi loppuisi. Lopulta koittaisi suojasää, joka sulattaisi mittavatkin lumihanget velloviksi vesimassoiksi. Väkivahva kevät puskisi esiin lumen alta ja kun nurmet lopulta vääjäämättä viheriöisivät, heidän suojauksestaan ei olisi enää mitään jäljellä. Kuka tahansa saattaisi marssia tuntureiden avoimien lakien yli Yggdrasilista Ginnungagapiin ja heidän pieni seurueensa ei mitenkään pystyisi pitämään puoliaan millekään edes kohtalaisesti varustetulle sotajoukolle.


Siihen menisi vielä kolme kuukautta, ainakin. Ehkä jopa viisi, jos takatalvi yllättäisi, mutta lopulta talvi loppuisi. Ja koska heidän radiolähetyksensä kajahtelivat kaikkialle, Reign Rohkean ei oikeastaan tarvitsisi edes etsiä heitä. Riittäisi, että hän vain avaisi radion, kuulisi lähetyksen ja pystyisi sen perusteella päättelemään, missä oli viimeinen toimiva lähettämiseen kykenevä linkkiasema.


Kun kevät koittaisi, taivaanrantaan ilmestyisi joukko ihmisiä.


Sen Asa tiesi varmasti.


Ja tuolla joukolla olisi tuliaisinaan uutisia - joko hyviä tai huonoja.


Jos uutiset olisivat hyviä, niin se tarkoittaisi, että kimmastuneet pohjoisterritoriolaiset olisivat tulleet viimein järkiinsä. Silloin Asa saisi synnyttää ja kasvattaa lapsensa rauhassa Yggdrasilin tutuilla kaduilla.


Jos taas uutiset olisivat huonoja - niin kuin ne mitä todennäköisimmin olisivat…


Asa ei halunnut ajatella ajatusta sen pidemmälle. Hän pudisti pahat ajatukset pois mielestään ja keskitti katseensa lumilakeuksille. Tulevassakin päivässä olisi omat murheensa, joten olisi kai parempi keskittyä niihin, eikä keskittyä ajattelemaan tulevaisuuden synkkyyksiä, joille ei siinä tilanteessa kuitenkaan mahtanut mitään.

